text:
Nan A Ofrece Nan Mes di Buena Gana pa Sirbi—Na Taiwan
TE CU un cinco aña pasa, Choong Keon cu Julie, un pareha casa di mas o menos 35 aña di edad, tabata sirbi como pionero regular na Sydney, Australia. Choong Keon a bisa: “Nos tabata traha part-time y tabatin un bida comodo.” El a bisa tambe: “Caminda nos tabata biba, e clima tabata bon y bida tabata facil. Ademas, nos tabata contento cu nos tabata biba cerca di nos famia- y amigonan.” Toch, Choong Keon cu Julie no tabata sinti nan bon. Dicon? Pasobra nan tabata sa cu nan por a haci mas pa Jehova, pero nan no a haci cambio.
Poco tempo despues, na un congreso di 2009, nan a tende un discurso cu a conmove nan masha hopi mes. E orador a dirigi su mes na esnan cu por a haci mas den Jehova su sirbishi. El a bisa: “Pensa riba esaki: Pa un chauffeur lora na man drechi of na man robes, e auto mester ta coriendo. Pues, ta solamente si nos ta moviendo caba, esta, ta haciendo esfuerso pa logra nos metanan, Hesus lo yuda nos haci mas den sirbishi.” * Choong Keon cu Julie a sinti comosifuera e ruman tabata papia cu nan personalmente. Y na e mesun congreso ey, tabatin un entrevista cu un pareha cu tabata sirbi como misionero na Taiwan. Nan a papia di e goso cu nan tabatin den sirbishi y a bisa cu ainda tin necesidad pa mas publicador na Taiwan. Na e momento ey, Choong Keon cu Julie a bolbe sinti cu e palabranan tabata dirigi na nan.
Julie a bisa cu “despues di e congreso ey, nan a haci oracion y pidi Jehova duna nan curashi pa tuma e decision pa bay Taiwan.” El a sigui bisa: “Nos tabatin masha miedo y tabata sinti comosifuera ta pa prome biaha nos ta bay bula den awa hundo.” Un texto di Bijbel cu a duna nan curashi, na moda di papia, pa bula den awa tabata Eclesiastes 11:4, cu ta bisa: “Esun cu observa biento no ta sembra, y esun cu observa e nubianan no ta cosecha.” Choong Keon a bisa: “Nos a dicidi di stop di ‘observa’ y cuminsa ‘sembra y cosecha.’” Nan a haci hopi oracion, lesa varios storia di bida di misioneronan, comunica regularmente via mail cu rumannan cu ya a muda bay Taiwan, bende nan auto- y mueblenan, y tres luna despues nan tabata na Taiwan.
NAN A SIÑA GUSTA E TRABOU DI PREDICA
Mas cu 100 ruman, homber y muher, procedente di otro pais, ta sirbi na Taiwan caminda tin necesidad di mas predicador di Reino. Nan ta bin di Australia, Canada, Francia, Gran Britania, Japon, Korea, Merca y Spaña, y nan edad ta varia di entre 21 pa 73 aña. Entre nan tin mas cu 50 ruman muher soltera. Kico ta motiva e rumannan celoso aki pa sirbi den un pais stranhero? Laga nos wak.
Laura, un ruman muher soltera di Canada, ta traha pionero den e parti west di Taiwan. Un dies aña pasa, e no tabata gusta e trabou di predica. Laura a bisa: ‘Mi no tabata bay sirbishi suficiente pa mi por a bira habil y gusta e trabou.’ Pero algun amigo di Canada a invit’e pa bay Mexico cu nan y predica un luna eynan. Laura a bisa: “Esey tabata e prome biaha cu mi a pasa hopi tempo den sirbishi, y pa mi sorpresa tabata masha dushi!”
E experencia placentero ey a motiva Laura pa pensa riba e posibilidad di muda bay un congregacion di otro idioma na Canada mes. El a tuma un curso di Chines, a sirbi den un grupo Chines y a pone meta pa muda bay Taiwan, loke el a logra na september 2008. Laura a bisa: “A tuma mi casi un aña pa mi sinti mi na cas den e ambiente nobo; awor, mi no ta pensa pa bay Canada bek.” Kico e ta pensa awor di e trabou di predica? El a bisa cu “e trabou ey ta masha dushi. No tin nada mas dushi cu mira con studiantenan di Bijbel ta cambia nan bida segun cu nan ta siña conoce Jehova. Sirbiendo na Taiwan a duna mi e oportunidad di experencia e goso ey varios biaha.”
E RETO DI SIÑA UN IDIOMA
Brian cu Michelle, un pareha di Merca di mas o menos 35 aña di edad, a muda bay Taiwan un ocho aña pasa. Na prome instante, nan tabata sinti cu nan no tabata logra dje hopi ey den sirbishi. Pero un misionero experencia a bisa nan: “Hasta si ta un tratado so boso por laga cerca un persona, corda cu esey por ta e prome biaha cu e persona ta haya e mensahe tocante Jehova. Pues, loke boso ta haciendo ta di gran balor.” E comentario animante ey a yuda Brian cu Michelle pa nan no entrega. Un otro ruman homber a bisa nan: “Pa evita cu boso ta desanima, no evalua boso progreso den e idioma Chines diariamente; haci esey despues di cada asamblea.” Y en berdad nan a progresa, y awe nan ta pioneronan eficaz.
Awor, kico por motiva abo pa siña un otro idioma? Kisas bo por bishita e pais caminda bo tin gana di sirbi. Asisti na e reunionnan, asocia cu e rumannan y compaña nan den sirbishi. Brian a bisa: “Ora bo mira con bon e hendenan ta reacciona na e mensahe di Reino y bo sinti e cariño y amor di e rumannan, bo ta sinti bo motiva pa acepta e retonan cu sirbi den un pais stranhero ta trece cu ne.”
KICO DI TRABOU?
Hopi ruman cu a bay sirbi na Taiwan como pionero pa yuda caminda tin mas necesidad di predicador ta sostene nan mes dunando les di Ingles. Kristin cu Michelle ta bende pisca. Kristin a bisa: “Nunca mi a yega di haci e trabou aki, pero ta esaki ta yuda mi keda na e pais aki.” Cu tempo, Kristin a haya algun cliente vast. Ta e trabou part-time aki ta yud’e sostene su mes y su esposa financieramente y resta tempo pa dedica na nan trabou principal, cu ta esun di pisca hende, esta, sirbiendo como pionero.
“DISFRUTA DI BO BIAHE”
William cu Jennifer, un pareha di Merca, a yega Taiwan un shete aña pasa. William a bisa: “Pa bo siña un idioma, traha pionero, sirbi den congregacion y percura pa gana bo pan di cada dia tin biaha por kita tur bo energia.” Con nan ta logra tur e cosnan ey y keda cu nan goso? Wel, nan ta purba di pone metanan rasonabel. Por ehempel, ora nan tabata siña Chines, nan no tabata spera demasiado di nan mes. Di e manera ey, nan no tabata desanima ora nan no tabata progresa lihe.
William ta corda cu un superintendente biahero a yega di bis’e: “Disfruta di bo biahe, y no solamente e destinacion.” Cu otro palabra, ora nos pone un meta spiritual, nos mester disfruta di cada paso cu nos dal pa logra e meta ey. William a bisa cu e conseho ey a yuda nan pa ta mas flexibel, scucha conseho di e rumannan cu responsabilidad den congregacion y adapta nan manera di haci cierto cosnan pa asina nan por logra mas den sirbishi. El a sigui bisa: “E conseho ey a yuda nos corda cu nos mester tuma tempo tambe pa disfruta di e bunita paisahenan di e pais caminda nos ta sirbi.”
Mescos cu William cu Jennifer, Megan, un ruman muher soltera di Merca, tambe ta disfrutando di su “biahe” segun cu e ta haci esfuerso pa siña papia Chines mihor. Tur weekend e ta compaña un grupo di publicador cu ta bay predica den un teritorio fascinante—e waf di Kaohsiung, e waf di mas grandi na Taiwan. Megan tabatin e oportunidad di predica e bon noticia di barco pa barco; asina, el a predica na varios piscador di Bangladesh, Filipinas, India, Indonesia, Tailandia y Vanuatu. “Como cu ta pa un periodo cortico so e piscadornan ta den waf, nos ta cuminsa studia Bijbel cu nan di biaha. Pa por alcansa nan tur, tin biaha mi ta studia cu cuater of cinco hende pareu.” Awor, con ta bay cu Megan su lesnan di Chines? El a bisa: “Ohala mi por a siña e idioma mas lihe. Pero mi ta tene na mente loke un ruman homber a yega di bisa mi: ‘Haci bo esfuerso y Jehova lo percura pa e resto.’”
UN BIDA SAFE, SIMPEL Y INTERESANTE
Prome cu Cathy, di Gran Britania, a dicidi di muda bay un otro pais, el a investiga cua luga lo tabata mas safe pa un ruman muher soltera. El a haci oracion tocante e asunto y a skirbi carta pa varios sucursal p’e haya sa di e posibel peligernan pa un ruman muher soltera den nan pais. Despues, el a analisa e contestanan cu el a haya y a yega na e conclusion cu Taiwan ta un bon escogencia.
Na aña 2004, na edad di 31 aña, Cathy a muda bay Taiwan, y ta haci esfuerso pa biba mas simpel posibel. E ta conta: “Mi ta puntra e rumannan unda mi por cumpra fruta y berdura na un bon prijs. Nan bon consehonan a yuda mi cu e placa cu mi a spaar por a dura mas tanto.” Kico ta yud’e hiba un bida simpel? Cathy a bisa: “Hopi biaha mi ta resa pidi Jehova yuda mi keda contento cu e cuminda y e pañanan simpel cu mi tin. Mi ta sinti cu Jehova ta contesta mi oracionnan pasobra e ta laga mi mira kico realmente ta mi necesidadnan y ta siña mi keda contento aunke mi no tin tur loke mi kier.” Cathy a sigui bisa: “Mi ta contento cu mi bida simpel pasobra esaki ta yuda mi enfoca riba cosnan spiritual.”
Cathy su bida ta simpel pero interesante tambe. E ta splica: “Mi tin e oportunidad di predica den un teritorio caminda hopi hende ta acepta e bon noticia. Esey ta haci mi hopi feliz.” Tempo cu Cathy a yega Taiwan tabatin dos congregacion Chines den e stad caminda el a cuminsa traha pionero. Awe tin shete congregacion den e stad ey. Cathy a bisa: “Ta emocionante pa experencia personalmente un aumento asina maraviyoso y pa participa den e trabou di cosecha cu ta duna gran satisfaccion.”
“HASTA AMI NAN TABATIN MESTER!”
Awor, con a bay cu Choong Keon cu Julie, kendenan nos a menciona na comienso? Na principio, Choong Keon tabata sinti cu e no tabata di gran yudansa den congregacion pasobra e no tabata por a domina Chines bon. Pero e rumannan tabata pensa otro. Choong Keon a bisa: “Ora nos congregacion a splits, mi a haya hopi mas responsabilidad como sirbidor ministerial. Na e momento ey, mi a sinti cu realmente mi tabata sirbi caminda tin mas necesidad.” Cu un smile riba su cara el a bisa: “Mi a sinti mi bon! Hasta ami nan tabatin mester!” Awe, Choong Keon ta sirbi como anciano. Julie a bisa: “Nos ta sinti nos satisfecho y feliz; nunca prome nos a sinti nos asina. Nos a bin akinan pa yuda, pero e experencia maraviyoso aki en realidad a yuda nos mes. Nos ta gradici Jehova cu e ta permiti nos sirbi akinan.”
Na hopi pais ainda tin un gran necesidad di trahador pa yuda den e trabou di cosecha. Bo ta cabando scol y ta pensando kico pa haci despues? Bo ta un ruman soltero cu kier haci mas den Jehova su organisacion? Bo tin gana di duna bo famia un herencia spiritual di gran balor? Bo a baha cu pensioen y kier comparti experencianan maraviyoso cu otro hende? Si bo dicidi di haci mas den Jehova su sirbishi y bay sirbi caminda tin necesidad di mas publicador di Reino, bo por tin sigur cu Jehova lo bendiciona bo esfuerso ricamente.
^ par. 3 Wak e buki “Testimonio cabal” del Reino de Dios, capitulo 16, paragraf 5-6.


c: text/html

text:
Amor pa Aruba ta cuminsa den nos curason. Nos curason ta desperta ora nos ta sinti nos mes aprecia, dushi, comfortable y re-inforsa. Ora cu a focus riba desaroyo di turismo despues di ciere di LAGO, Aruba a bira e cas di hopi diferente nacionalidad, hendenan cu nan rais den otro pais. Hendenan cu a trese nan yiu biba na Aruba, otro cu nan yiunan a nace na Aruba. Muchanan cu sentimentonan mescos cu e muchanan cu ta bin di raisnan Arubiano. Muchanan cu nan seguridad- y inseguridadnan, alegria y tristesa. Un tempo muchanan di diferente nacionalidadnan tabata bin hunto den actividadnan creativo y educativo cu mi tabata organisa.
E bunita potret aki ta un refleho di diferente generacion cu ta biba na Aruba. E ta tambe refleho di e harmonia y aceptacion cu ta biba bou muchanan. Esey ta e espiritu cu hendenan grandi tambe por cultiva. Ta bon pa for di cas caba stimula muchanan pa hunga cu tur otro mucha, sin importa nan rasa of decendencia. Asina podise e muchanan por trese nan majornan mas hunto.
Mi ta spera cu di e forma aki poco nos trese mas integracion y harmonia riba nos Aruba, dushi tera. Unda nos ta respeta e norma- y balornan di Aruba. Y manera e muchanan inocente aki, sinta na un mesa, papiando e idioma cu ta uni nos, esta Papiamento. Trahando un bunita bandera di Aruba, un otro simbolo cu ta balioso pa stimula amor pa un pais, nan ta trese pas.
Ingrid Werleman

robotstxt: allowed

filter: keep


text:
Andin Bikker, miembro di Partido POR, Plataforma Forsa Nobo, na ocasion di e presentacion di dos candidato nobo riba nan lista, sr. Curtis Fraser y sra. Robin Ann Didder, di districto di San Nicolas a tuma palabra, prome cu e rueda di prensa extraordinario a conclui.
El a bisa na e dos candidatonan nobo cu sin duda no ta facil pa drenta arena politico, y cu ta di respeta e decision aki. E candidatonan aki a trece dilanti dos tema cu POR a touch a subraya y duna hopi importancia cualnan ta educacion y reinforsa Parlamento.
El a para un rato riba reinforsamento di Parlamento y a bisa: manera boso sa for di 2010 caba, apenas un par di luna den Parlamento, mi persona realisando cu un Parlamento cu un democracia hoben manera Aruba ta, cu apenas 30 aña di existencia como pais, mi a traha un concepto pa un reglamento di orden nobo, pasobra na final di dia, Parlamento ta reuni y opera riba e reglamento aki.
Lamentablemente, varios biaha cu sosten di Marisol Lopez-Tromp como voorzitter nos a purba pa e reglamento aki bin na vigor, pero gran mayoria den e Parlamento no a dun’e importancia, y nos ta wak cu gran parti di e votadornan, e mileniusnan eyfo cu ta e grupo mas grandi cu ta bay participa den e eleccionnan venidero, hopi biaha nan ta expresa nan frustracion y desapunto, con Parlamento ta funcionando.
Bikker a bisa cu ta pa e motibo ey e ta sumamente contento cu aworaki e dos candidatonan a expresa esaki, sr. Fraser, bisando cu p’e ta di importancia sumamente grandi di reforsa Parlamento y sr. Otmar Oduber a bisa ora e Plataforma nobo a wordo anuncia.
P’esey e ta hopi orguyoso di mira cu un candidato a tuma esaki como tema central y principal y seguramente e tin rason cu mester pone atencion na esaki. Encuanto enseñansa y educacion nos a haci un bishita na Mexico caminda nos a experiencia virtualmente e Congreso EDUCA, cu ta pa henter America Latina y nos a mira con hopi tecnologia aworaki ta facilita y reinforsa e trabao di maestronan.
E ta sigur cu Roben Ann cu su background y cu e ta un hende hopi progresista ta bay make cu tecnologia y pueblo di Aruba por ta sigur cu POR lo hiba dimensionnan nobo y nos lo hiba nos pais dilanti.
Na final Bikker a bisa cu aunke hopi hende no ta realisa, na final di dia ora a pone un plataforma di un partido e ta sirbi su pais, y no e politiconan mes.
“Diasabra cu ta biniendo nos ta bay celebra un dia mas cu hopi amor Patrio, pero sigur boso por conta cu cada un di nos, esnan cu ta aworaki y esnan no presente pero cu nan spirito cu nos, nos lo bay sirbi e pueblo digno di Aruba”, el a conclui.


text:
Pa cuerpo di polis sigur den December caba a wak cu e campaña di #AmigoDidi a duna bon resultado y ta spera cu pa carnaval esaki lo sigui mes cos.
Vocero di polis, Lito Lacle, a splica cu for di December a join FADA y Fundacion Zinia cu e bunita proyecto aki y ta spera di por ta mas efectivo den esaki. E bureau di KPA yama Communicatie, Voorlichting en Preventie. Prevencion ta un di e tareanan di e departamento. Cu esaki, hunto cu FADA y Fundacion Zinia, lo bay logra esaki. Por bisa cu durante controlnan, manera cu Lacle a bisa den pasado, cu a cuminsa ripara cu hendenan ta uzando AmigoDidi. Esaki ta den beneficio no solamente di Cuerpo Policial, pero pa Pueblo di Aruba, cu por preveni cu accidentenan mas pio por pasa. Si wak e fin di siman di pasco y aña nobo, el a pasa relativamente keto. Danki na e campañanan aki cu ta hunga un rol den esaki, Lacle a splica.
Cuerpo Policial: Campaña di #AmigoDidi a duna bon resultado
Pa cuerpo di polis sigur den December caba a wak cu e campaña di #AmigoDidi a duna bon resultado y ta spera cu pa carnaval esaki lo sigui mes cos.


text:
Un orkesta sinfonico di hobennan Arubiano cu ta haya les gratis di musica y un biaha pa aña ta duna un concierto.
E soño aki di e.o. Clyde Harms ta bira realidad. Esaki ta loke a keda presenta recientemente na Prome Minister Mike Eman, durante un bishita cu un delegacion di Venezuela, a compaña pa Harms.
Prome Minister Eman tabata hopi entusiasma cu e idea aki, pasobra ta algo cu sigur lo yuda hobennan di Aruba desaroya nan talentonan musical.
Despues di vacacion di zomer e hobennan musical por acudi serca e orkesta hubenil di Nuevo Mundo Foundation (NMF).
E organisacion Arubano aki a surgi di e colaboracion cu e organisacion Venezolano Nuevo Mundo Festival & Academy.
Na 2015 nan a organisa pa prome biaha un siman musical pa hobennan. A haci uzo di docentenan, di cual algun a bin di Venezuela.
Hobennan cu ta toca un instrumento musical por a sigui les serca un di e maestronan di clase.
Na final di e siman a forma un orkesta y e participantenan a duna un presentacion. Mientras tanto, tin e di tres edicion di e festival aki den preparacion p’e temporada di zomer.
Orkesta Sinfonico Arubano pa hobennan ta bira un version permanente di e siman musical aki.
Segun Harms a splica, nan ta traha hunto cu Scol di Musica RufoWever y nan tin contracto tambe cu e Naschoolse Opvang.
Prome Minister Eman a keda impresiona. Tipo di programanan aki ta loke e ta desea pa bay den bario tambe ya cu e lo yuda hobennan desaroya nan talentonan.


text:
Kralendijk –– Gezaghèber sr. Edison Rijna pa di promé biaha komo gezaghèber a risibí grupo di Maskarada na su residensia na Playa Pariba.
Tabata 1 di yanüari alrededor di 10’or di mainta ku e grupo di Maskarada tradishonalmente a presentá serka gezaghèber, e biaha aki no na Ofisina Prinsipal di Gobièrnu pero na su kas, pa duna nan promé presentashon pa habri aña 2018.
Sr. Rijna a yama tur presente un bon biní i alabes duna nan e bon deseonan pa aña 2018 i ku esaki lo ta mihó ku aña 2017 pa tur hende i pa nos dushi isla Boneiru.
Gezaghèber a trese dilanti ku su persona ta sumamente kontentu mirando kuantu hóben a tuma e tradishon di maskarada over for di e grandinan, loke ta nifiká ku nos kultura ta bibu bibu i dinámiko.
Sr. Rijna a yama tur hulandes un bon biní pa asina nan por presensiá un parti di nos kultura ku ta Maskarada. Na final di e presentashon di Maskarada gezaghèber sr. Edison Rijna a hasi entrega di un regalo na e grupo di Maskarada komo muestra di apresio pa nan presentashon.


text:
For di e alfabetisashon digital na e blogsfera
E Alfabetisashon digital ta un proseso di empoderashon personal den kual un persona ta arma su mes den kuadro di e poder di e retnan i e piramid di e kompromiso. Subiendo na nivel mas altu di e piramid di e kompromiso, e delaster fase den e proseso aki ta kuminsá interaktua tumando palabra – ku un blog – i asina partisipá den formashon di e kontenido nan di e agènda públiko i den algun kaso nan konstruí su mes agènda.
Oligarkisashon di e agènda públiko i feodalisashon di e demokrasia
Te ku e yegada di e blogsfera gruponan mediátiko grandi i algun institushon polítiko grandi manera e partidonan polítiko i sindikatonan por a partisipá den formashon di su kontenido (proseso konosí komo agenda- setting). Jürgen Habermas a denunsiá kon e fushon entre gruponan multimedia grandi i e élite relativamente stabil di e partidonan polítiko grandi, tabata blokia e akseso na e difinishon di e agènda públiko, kedando e esfera públiko bashí i asina feodalisando e estado.
E aparishon di e blogsfera
E aparishon i desaroyo di e blogsfera ta kambiando e panorama aki drástikamente . E syberturba nan di Filipina den 2002 of Spaña den 2004 a sosode presisamente den rebeldia kontra un diskurso mediátiko ku e partisipantenan tabata konsiderá manipuláshon di e poder polítiko. I mas resientemente den Tunesia, Algeria, Egipto i asta Jordania, e blogsfera tabata hunga su ròl den un sentido amplio komo herment di deliberashon di fondo prome ku e mobilisashon nan.
E fenómeno di e siberturba nan ta mustra kon e sistema bieu di felter informativo di e sistema mediátiko desentralisa ta bira inkapas pa kontené/kibra e fluho di informashon kontrario na e poder despues ku e blogsfera, e pomer medio di komunikashon distribuido, ta alkansá un sierto desaroyo sosial.


text:
Kanamentu di atardi na Abandoibarra
Ya pa mas di un aña kaba nos ta bibando gran parti di e aña na Bilbao na nort den e península ibériko. Den invierno nos ta mas kasero pero ora solo ta sali nos gusta bai dal un keiru na Bilbao mes òf bai hasi un biaha kòrtiku serka den e region. Fo’i e kanamentunan ei nos tin basta imágennan i mi ke kuminsá kompartí nan ku boso. Mi ta bai kuminsá ku nos último kanamentu di atardi na Abandoibarra. Abandoibarra ta un promenada band’i e Ría de Bilbao. Manera nos por lesa den e blòg «Blog de Bori» e promenada ei ta un dje ruta mas bunita di Bilbao òf Belvadum manera nos ta bisa na Indianus.


text:
Prevenshon
Proyekto di Prevenshon Wak bo kaya
Fundashon Encelia ta ofresé un programa di prevenshon ku ta interaktivo i ku ta traha riba formashon di karakter pa hóbennan di 11 te 18 aña. E proyekto yama ‘Wak bo kaya’. E proyekto ta reta hóbennan pa skohe pa un estilo di bida sano.
Di kon prevenshon?
Diariamente e hubentut ta wòrdu eksponé na hopi eskoho. Prevenshon ta nesesario pa evitá problemanan físiko, sosial, spiritual, moral i emoshonal bou di nos hubentut.
Grupo di enfoke
‘Wak bo kaya’ ta enfoká riba skolnan, sentro pa hubentut, klup di hóben, asosiashonnan, mayornan i e nètwèrk rònt di nan. ‘Wak bo kaya’ ta wòrdu duná na skolnan i den sentro di bario.
Metanan:
Ku ‘Wak bo kaya” nos ke konsientisá e hóbennan ku nan:
- Ta úniko i balioso.
- Mester hasi eskoho tur dia.
- Mester por kontra preshon di grupo i hasi e eskoho korekto.
- Tin influensia riba nan futuro dor di hiba un bida saludabel.
- Por analisá i rekonosé situashon di riesgo i siña dil ku esaki.
Programa
‘Wak bo kaya’ ta wòrdu ehekutá usando métodonan di enseñansa interaktivo. E hóbennan ta haña konosementu i nan ta siña i reforsá abilidatnan. E programa ta wòrdu tresé durante tres dia konsekutivo. ‘Wak bo kaya’ ta konsistí di 6 modulo konsekutivo. Kada dia ta duna dos modulo ku un durashon total di tres ora.
Kolaborashon
Encelia a firma un akuerdo di kolaborashon ku organisashonnan hubenil mas relevante na Kòrsou. Esaki ta nesesario pa huntu traha pa un bon kuido i prevenshon.
Mas informashon
Pa mas informashon tokante e proyekto di prevenshon ‘Wak bo kaya’, bo por tuma kontakto ku Fundashon Encelia – prevenshon, na number di telefon (+5999) 517-3273 òf pa medio di e-mail: info@encelia.cw. E adrès di Encelia – prevenshon ta: Lanthùis Veeris, Oude weg naar Westpunt z/n, Kòrsou.


text:
DIARANSON 04 DECEMBER , 2013
3
PDVSA a pidi Valero pa pone den operacion unidadnan pa procesa crudo Venezolano na Aruba Nan lo huur instalacion di refineria y nan lo paga Valero cu petroleo E compania petrolero di estado Venezolano, esta PDVSA y Valero Energy ta realisando algun ehercicio pa evalua e reinicio di e proceso di operacion di cinco unidad cu e refineria Valero tin na Aruba. Asina e agencia internacional di noticia Reuters a informa ayera. Nan a informa cu e refineria a ser cera na luna di september 2012 debi na e prijs halto di costo di produccion di 235 mil bari pa dia. E noticia aki cu a ser produci na Houston ta indica cu e informacion aki a ser facilita pa tres fuente cercano na e negociacion aki, pero nan no a divulga mas detaye. Informacion cu ArubAwe a obtene for di un fuente digno di credibilidad ta indica cu den e ultimo simannan a ser renoba shete tanki di e refineria. E fuente cu
e corant aki a consulta a bisa cu no ta ser papia di haci limpi e tankinan, sino di un trabou di mas magnitud relaciona cu e renobacion di shete tankinan grandi. E fuentenan cu Reuters a consulta a bisa cu e compania di Petroleo di Venezuela (PDVSA) lo huur e unidadnan disponibel di Valero, y nan lo paga Valero cu petroleo pa e uzo di su instalacion na Aruba. No ta cuestion cu PDVSA ta interesa di cumpra e refineria di Valero na Aruba, sino cu nan lo huur Valero su instalacion pa realisa su operacionnan. Ta ser indica cu PDVSA ta interesa den dos unidad di crudo di Valero, un di hidro-tratamento y otro di craket y di cokefaccion. PDVSA a pidi Valero pa pone den operacion e unidadnan aki
Uzo XTC hopi grandi na Hulanda Mas di mita di hobennan entre 20 pa 24 aña a uza XTC ora di sali y busca entretenimento e aña aki. esaki ta locual e investigacion di e Instituto Trimbos riba Entretenimento a na Hulanda a saca afo. Mas di un riba cada seis hoben ta tuma 2.5 pilder di XTC pa anochi, y casi mita a bisa di a sufri un black-out e aña aki, esta cu nan a perde consciencia.E programa Een Vandaag a papia e siman aki cu Ferry Goossen di e Instituto Trimbos riba e investigacion. Goossen a bisa cu nan tin e impresion cu e uzo di XTC a bira algo mucho mas comun. “Antes tabata asina cu cierto scenario tabata determina e uzo, pero awor e ta mustra cu e drempel pa uza XTC a baha y mas hende ta consumi XTC.”Segun Goossens, e consumo halto di XTC ta particularmente debi na e cantidad di festivalnan na Hulanda cu ta atrae un publico hopi amplio. E ta argumenta pa miho informacion, consientisacion, mas provision di prome auxilio y miho transporte publico. E investigacion a keda ehecuta pa medio di un encuesto riba internet cu a conta como 3000 participante. Ya caba tabata conoci cu XTC ta hopi popular memey di studiantenan di Amsterdam.
pa procesa crudo Venezolano. Igualmente agencia Reuters a bin cu informacion complementario caminda nan ta bisa cu Valero ta uzando su instalacion na Aruba pa almacena su propio crudo refina. Y tambe algun sub-productonan deriva di PDVSA, principalmente nefta pisa cu ta bini di PDVSA su Centro di Refinacion na Paraguana di 995 mil bari pa dia di capacidad. A ser informa cu e refineria di Valero na Aruba a ofrece combustibel pisa na PDVSA pa mescla cu su propio crudo pisa. Ademas den un escenario adicional di e relacion aki ta ser menciona di espacio adicional di almacenamento pa PDVSA alivia su problemanan logistico debi na varios caso di candela grandi y otro accidente cu PD-
VSA a sufri ultimamente den su red di distribucion. A ser informa cu PDVSA cu ta e principal fuente di entrada di Gobierno di Venezuela ta confronta problema “di fluho den caha”, ta pagando Valero cu crudo caba pa e huurmento di su tankinan na Aruba durante e aña aki. E fuente consulta pa Reuters a revela cu e petroleo almacena na Aruba ta ser manda directamente na Merca for di Venezuela. Valero a abstene di duna comentario riba posibel transaccion of areglo comercial cu PDVSA. Pero nan a bisa cu nan ta uzando e refineria di Aruba como terminal di almace-
namento. Tambe nan a confirma loke ArubAwe a averigua dor di su propio fuentenan, esta cu Valero ta renobando su ekiponan y nan ta invertiendo den mantencion di nan refineria pa asina e planta aki lo por ta cla pa reinicia su operacion si nan ta haya un cumprado. Valero a bisa cu nan ta cumprando 100 tipo di crudo diferente incluyendo esun di Venezuela. Valero a yega di paralisa su operacion pa e gasto halto di operacion ya cu e refineria no por converti crudo pisa den productonan menos pisa debi cu e refineria no tin unidadnan di conversion profundo.
November positivo pa turismo crucero Cruise Calls November 2013 Nov-13 Nov-12 Difference Increase %
Pax 68,544 68,002 542 0.80
Crew 28,778 28,225 553 1.96
Calls 36 35 1 2.86
Cruise Calls YTD November YTD Nov-13 YTD Nov-12 Difference Increase %
Pax 592,327 485,803 106,524 22
Crew 239,414 195,018 44,396 22.7
Calls 308 245 63 25.7
Minister Otmar Oduber a haya e bon noticia di e resultado pa luna di november pa loke ta trata turismo crucero cu a conoce un subida di 2.86% compara cu november 2012. Esaki ta representa un subida di 542 pasahero crucero, yegando na un total di 68,544 bishitante cu a yega Aruba via barco crucero. E subida no ta solamente den cantidad di turista crucero, pa loke ta trata tripulacion den luna di november tambe por a mira un aumento di 1.96% cu ta representa 553 tripulante mas compara cu november 2012. Tambe e cantidad di calls a aumenta cu 1 subi-
endo di 35 pa 36. E cifranan pa loke ta e prome 11 lunanan di aña aki ta mustra un subida di 22% den bishitante di barco crucero y un subida di 22.7% di tripulante compara cu aña 2012. E cantidad di calls tambe a aumenta di 245 pa 308 cu ta un subida di 25.7%. Minister Otmar Oduber ta contento cu e resultado conoci te na e momentonan aki pa loke ta trata nos industria crucero. E mandatario ta felicita tur esunnan cu a contribui pa yega na e logro aki.
WWW TRANSPORTE
Autobus capta ta hiba turista te dilanti Aeropuerto
Bo ta interesa den un meter prepago, manda nos un email na prepaid@elmar.aw CELEBRANDO 33 AÑA CU PUEBLO Aña 35 ▪ No. 9875 • 1,50 Florin
Atencion internacional dirigi riba e refineria
Detayenan interesante di posibel acuerdo entre PDVSA y Valero Red Machine a titula Campeon di Double AA
DIARANZON 4 DECEMBER 2013
CONFLICTO
Gruponan di Carnaval no kier mira Shermanology den Parada di Fakkel MEDICINA
Dr. Donald Bermudez su portanan lo keda habri pa pacientnan particulier
WIN TUNG HOME CENTER
RUDOLF ARENDSSTRAAT # 4 • TEL: 588-9991 • 588-9992 Mon.-Sat. 9AM NONSTOP 7PM • Sun. 9AM-1PM
NOVEMBER SPECIAL MUEBLES
Sale 20% Off 20% Off
Nos ta bende kashi cushina full palo y nos ta instala top di marmer of graniet.
ORANJESTAD (AAN): Diamars anochi pa sorpresa di tur hende, e equipo di Red Machine a sa di derota Brazil Ceres cu un score facil di 13-0, pa asina titula nan mes como “Campeon” di e campeonato ABBA Double AA 2013. Aki por mira momento cu nan tin e trofeo den man, entrega door di Ministro Mike de Meza. Den DIARIO di awe por mira mas di e festividad di Diamars anochi.
DIARANZON 4 DECEMBER 2013
PAGINA 3
DIARIO
Detayenan interesante di posibel acuerdo entre PDVSA y Valero
ORANJESTAD (AAN): Ayera DIARIO a trece dilanti informacion di e posible reapertura di e refineria. Ademas di esey, algun siman atras caba nos a publica cu tin combersacionan serio andando entre Valero y e refineria di Venezuela PDVSA. Sinembargo ayera a logra di haya algun detaye interesante si acaso e deal wordo concretiza. Segun informacion ricibi na e momentonan aki PDVSA
ta haciendo diferente prueba pa evalua si nan lo restart cinco unidad cu ta procesa 235.000 bari pa dia. Valero den e caso aki lo ofrece PDVSA pa mezcla e asina yame “heavy fuel” di Valero hunto cu e productonan di Venezuela mes. Adicionalmente tambe Valero lo percura pa espacio pa warda productonan produci pa PDVSA despues cu aña pasa PDVSA a perde hopi espacio debi
na diferente candela den diferente refineria. Valero su ehecutivonan mes no kier duna ningun reaccion riba esaki segun un periodista di Reuters. Expertonan den e materia ta duna di conoce cu aki lo por trata di un deal unda cu Valero lo lease e unidadnan na PDVSA. E unidadnan ta dos unidad cu ta destila crudo, un hydrocracker y un coker.
CMB Bank ta splica kico a pasa ora di a paga Pensiun ORANJESTAD (AAN): Diamars mainta durante pagamento di penshon na
Caribbean Mercantile Bank (CMB) a sosode cu penshonadonan por a cobra te
despues di un rato despues di 8:00 am envez di e ora acustumbra pa nan esta 7:30
Cu 30 aña laborando como ‘huisarts’ na Aruba
Dr. Donald Bermudez su portanan lo keda habri pa pacientnan particulier
am. CMB ta lamenta esaki pero alaves kier a clarifica cu SVb a pidi banco adelanta pa procesa e pago electronicamente no mas trempran cu e mainta ey hasiendo dificil pa procesa e penshonnan promer cu 8:00
a.m. Esaki tawata conta tanto pa esnan cu ta cobra na balie of via Bancomatico ATM. DIARIO a compronde cu CMB lo yega na un areglo nobo cu SVb pa evita cu esaki ripiti.
Gruponan di Carnaval a manifesta malcontento pa cu presentacion di grupo internacional Shermanology na Aruba durante Fakkel
ORANJESTAD (AAN): Apesar di e informacion cu ta circulando recientemente unda Algemene Ziektekosten Verzekering (AZV) ta comunica cu Dr. Donald Bermudez lo stop di traha per 31 di December 2013, Dr. Bermudez ta aclarea cu ainda e mes no a ser informa di parti di AZV tocante su verzoek pa verlenging di contract. Dia 29 di October di e mesun aña aki Dr. Bermudez a entrega su verzoek na AZV pa asina por labora 1 aña mas como 'huisarts' y asina su patientnan tambe por tin e chens pa schrijf in cerca otro Dr. unda nan ta desea di worde atendi. Sin embargo Dr. Bermudez ta keda pendiente di un respuesta riba e carta cu el a entrega algun luna atras na AZV. Dr. Bermudez ta poni enfasis riba e hecho cu si e contract cu AZV no worde renoba, su consulta lo keda habri pa tur e pacientnan 'particulier' cu ta desea di worde atendi cerca dje. "Cada patient tin su motibo nan di con nan no a schrijf in cerca otro Dr. sin embargo e portanan di mi praktijk lo keda habri pa tur mi pacientnan particulier", el a expresa. A la ves Dr. Bermudez kier a gradici tur e patientnan pa e confianza durante hopi aña cerca dje na Dr. Donald S. Bermudez Huisartsen Praktijk. Mientras tanto e ta informa cu e ta keda en espera di un contesta di AZV.
ORANJESTAD (AAN): Diamars atardi representantenan di diferente grupo di Carnaval a acudi na oficina di SAC pa mustra nan malcontento cu SAC a duna OK pa e grupacion musical di Hulanda Shermanology presenta na Aruba durante Fakkel. Intencion di e grupo di carnaval di Meta Social Club lo kier pone e grupo aki como un di su atraccionan durante Fakkel. Shermanology ta un grupo di tres persona cu ta canta y dj musica electronico (EDM) y tin varios exito mundialmente. Mester bisa cu nan ta yiu di e famoso cantante Tony Sherman. E gruponan cu a protesta ta TOB, Champagne, Dushi Band, Oreo, Royal Carnival Group, Majestic y Teaser & Pleasers. E gruponan di carnaval no por a haya un contesta directo riba e motibo cu SAC a duna OK como conseho pa e grupo bini Aruba. Esaki mirando cu normalmente ta conoci cu tin un regla cu durante carnaval no mag di presenta bandanan di afor. Sinembargo di parti di SAC por a compronde cu e aña aki kier haci excepcion mirando cu ta Carnaval 60. Segun informacion ricibi dia 25 di Januari 2013 lo tin un concierto grandi tambe na Aruba cu un artista internacional. Ta trata aki di Sean Paul. E gruponan di Carnaval cu a presenta na oficina di SAC kier un reunion formal cu SAC pa asina soluciona e problema aki. Si no bin cu un solucion satisfactorio e gruponan a duna di conoce cu pa e siguiente añanan nan lo participa solamente den paradanan di fakkel y no e parada grandinan. E decision final mester cay den man di Gobierno debi cu na ta firma e permiso.
Diarazon December 4 2013
STA ta evalua manifestacion
Lider sindical di STA, Diego de Cuba a bisa ayera cu loke ta pasando no ta pa wordo acepta. Si parlamento ta kere cu nan ta bay bom e ley di pensioen sin duna tempo necesario pa e wordo bon studia, esaki lo wordo protesta door di STA. STA ta evaluando pa subi caya y manifesta na parlamento. Segun Diego de Cuba cu nada ta wordo bon studia y ta mescos a pasa cu e medida riba turista y carrentals unda gobierno a pasa medida sin estudio. Si cosnan ripiti asina e sindicato lo evalua pa subi caya.
Miembronan di UEA a rechaza protocol di 65 aña
Pagina 3
RETIRO MASAL TA CAY DEN SEPPA
Informacion cu nos redaccion a haya ta bisa cu tin retiro masal ta tumando lugar for di SEPPA. Hopi ta esnan cu ya no kier sigui paga y December te unico luna cu por retira. Hopi empleado di DOW y otro departamentonan ta firmando retiro. Ora di yama e oficina di SEPPA nan no ta contesta telefon y ora di bay
personalmente, e oficina ta cera. Mas y mas ambtenaarnan no kier sigui paga 500 florin pa aña y ta para nan miembrecia. Otro ta afilia na STA of TOPA. E causa principal ta cu SEPPA no ta defende e miembronan pero ta parce un aliado cu otro forza, cu ta contra empleado.
NOTICIA POLICIAL Polis a detene homber pa destruccion
Asistencia dI polis a wordo pidi dialuna 15.35 na Rey Hing Supermarket pa un pelea. Na e sitio polis a topa cu e homber E.C. naci na Aruba di 44 aña, kende tabata discuti cu algun persona. Un testigo a bisa Polisnan cu E.C. a drenta paden y a pidi e trahadornan di e lugar pa
yama Polis, ora cu nan a puntr’e pakico, el’a rabia y a sali bay pafor y a dal e glas cu mokete y a kibr’e. Polisnan a topa E.C. na e sitio y a detene pa destruccion y hiba warda di San Nicolas, unda el’a keda cera pa investigacion.
Ladronnan a drenta den auto na Kamay Den un reunion diamars mainta, miembronan di UEA, empleadonan di Elmar a vota contra e protocol. Di 66 miembro presente un total di 57 a bisa no y a rechaza e protocol. Esaki ta un 90% di rechazo. E directiva a haya orden pa abstene di
firma e protocol. Esaki ta prome vez cu ta waak cu miembronan di sindicato ta lanta para pa nan derecho unda nan no ta laga e grupito di directiva dicidi pero nan mes a vocifera nan opinion y dicidi e rumbo cu directiva tin cu tuma.
Presencia di Polis a wordo pidi dialuna 21.38, na un cas na Kamay unda desconocirnan a kibra den un auto. Polis a papia cu e habitante E. naci na Aruba di 50 aña, cu a bisa cu e tabata drumi ta mira television, ora cu el’a tende un hende bati riba bentana, pero no a paga
atencion. Un rato despues el’a sinti hende den su Nissan Sentra color di oro. Ora cu el’a sali pafor, el’a mira dos homber core bay direccion pazuid. Door cu tabata hopi scur, e no por a duna descripcion di e dos antisocialnan. Central a wordo poni na haltura.
Diarazon December 4 2013
Pagina 9
Departamento Directie Natuur en Milieu a celebra ‘thanksgiving’ den ambiente di coleganan Den cuadro di nan prome aniversario , e departamento Directie Natuur en Milieu a celebra den ambiente di ‘thanksgiving’ bao coleganan di e dapartamento como tambe coleganan di Bureau Minister Mike de Meza, bao cual e departamento ta bay ta resorta actualmente. Director di e departamento, sr. Gisbert Boekhoudt a hiba palabra y a splica cu Directie Natuur en Milieu den su formulacion di maneho riba naturaleza y medio ambiente ta enfoca riba e rol principal di organismonan bibo, den e maneho ambiental, e ser humano y particularmente su actonan tin e rol principal y den e maneho di naturaleza, e matay bestianan ta haya e atencion. Tambe el’a señala cu DNM lo duna atencion na tur hende cu tin preocupacion tocante naturaleza y medio ambiente. E meta di e departamento aki ta pa prepara, duna forma, evalua y ehecuta maneho cu lo hiba na un forma di bida duradero pa tanto hende y e naturaleza na Aruba, na unda e conservacion, proteccion, y mehoracion di e calidad di medio ambiente ta central. Tambe e maneho di e departamento mester yuda na haci cu e desaroyo entre e naturaleza y medio ambiente ta uno harmonioso y cu ta bay conhuntamento cu avancenan riba tereno social y di economia. Mester indica cu recientemente DNM a worde bishita door di Minister di Asuntonan Economico, Comunicacion, Energia y Medio Ambiente ing. Minister Mike de Meza y tin hopi positivismo pa e trabaonan cu lo mester worde ehecuta conhuntamente. A papia entre otro tocante Green Conference cu sa tuma lugar tur aña y intencion ta pa DNM por hunga un
rol den e conferencia aki tambe. Directie Natuur en Milieu ta un departamento relativamente hoben, pero cu hopi plan dinamico pa loke ta trata nos medio ambiente y naturaleza. E director a cera bisando cu e departamento tey pa sirbi e comunidad Arubano y ta sigura pueblo y Minister cu por conta riba nan apoyo pa desaroya Aruba den un forma duradero y sostenibel.
Published on Dec 4, 2013


text:
Diamars den oranan di marduga, un accidente basta fuerte a sosode riba caminda di Catiri, caminda a pidi asistencia urgente di unidadnan policial di Playa, Noord y Santa Cruz.
Na e sitio a topa un auto cu su cuater tirenan ariba y e chauffeur pega paden. E chauffeur a keda gravemente herida den e impacto, pa cual a pidi asistencia urgente di paramediconan.
A dura por lo menos un ora pa saca e victima di e auto.
A constata cu e chauffeur a dal contra un palo di luz, sigui bay dal den un baranca, pa despues bolter. E accidente a pone cu henter e bario di Catiri keda sin coriente.
A transporta e victima pa Hospital pa ricibi tratamento medico. Tabatin basta daño material.


text:
Mas cu dos mil persona, hoben y adulto a bishita e exposicion “Aruba, ta nos tur!” di Archivo Nacional Aruba y e actividad cultural organisa pa Amigonan di Archivo dia 18 di maart ultimo.
E publico por a bishita un bunita exposicion, organisa p’e personal di Archivo Nacional na unda cu a ta duna hopi informacion tocante e mas di 130 nacionalidad cu a bin establece nan mes na Aruba.
E publico pafo por a disfruta di musica di DJ New Born y di Rincon Boysz, baile dor di Candy Dancers, Gucci Dancers, Grupo Folklor di Santa Cruz y Kids to Kids y Grupo nos Cultura, cuminda, cos dushi y a seca garganta na Archivo Nacional.
Bou di esnan cu a contribui cu nan bishita n’e exposicion, a rifa diferente premio manera un ‘monster tablet’ di SETAR cu a wordo gana pa sra. Burney Ermstang y diferente certificado di regalo di Superfood cu a wordo gana pa sr. Keith Stiell, sra. Delila Davelaar y sra. Humercinda Wouters.
E campaña di ‘Like & Share’ riba FaceBook tambe tabata exitoso y e premio a wordo gana pa sr. Richard Helder cu a gana un camera cortesia di Bon Bini Cargo.
Amigonan di Archivo ta gradici tur e boluntarionan cu a yuda cu nan trabou, tur esnan cu bende cuminda y cos dushi, e gruponan di baile y Rincon Boyzs pa nan presentacion.
E publico cu a bishita Archivo dia 18 di maart ultimo sin duda ta un publico hopi interesa den historia di nos pais.
Archivo Nacional y Fundacion Amigonan di Archivo lo sigui traha hunto pa ofrece hoben y adulto mas informacion tocante diferente aspecto di nos historia.
E exposicion lo keda habri pa tur interesado p’e siguiente lunanan, durante ora di oficina di 8.00 a.m. pa 12.00 p.m. y di 1.15 p.m. pa 4.00 p.m. Pa gruponan grandi, por haci un reservacion na telefoon 583-4880. Tur interesado ta bon bini!


text:
Caya G.F. Betico Croes – Diahuebs mainta polis a bay altura di Cayena Mall, caminda un homber lo tawata dal un dama wantando un criatura.
Na yegada agentenan a puntranan algun cos, di loke a pasa.
Niun di dos no kier a papia nada, dado momento e dama hunto cu e criatura a cuminsa cana bay. E homber tambe basta hostina a bay di e sitio cu e auto.
Aparentemente e mes un auto aki tawata envolvi un rato prome den un boksmento na Dakota y despues bin haya flat tire ariba dje.
Pues no tawata su dia di suerte.


text:
Riba e pagina aki bo ta haña mas informashon tokante GSHS-Kòrsou: e investigashon nashonal tokante komportashon di salubridat (i faktornan di protekshon), ku por influenshá salú di nos hubentut riba término kòrtiku i largu. Den e último kuartal di aña 2015 a ehekutá e promé investigashon na Kòrsou.
E raport ku resultadonan ta inkluì akì.
E investigashon di salubridat bou di studiantenan di 12 pa 17 aña ta forma parti di e estudio internashonal ‘Global school-based student Health Survey’ (GSHS) di e organisashon mundial di salubridat ‘Wereldgezondheidsorganisatie (WHO)’. WHO a desaroyá GSHS den koperashon ku UNICEF, UNESCO i UNAIDS ku asistensia tékniko di e sentro pa kòntròl di enfermedat i prevenshon na Merka ‘U.S. Centers for Disease Control and Prevention (CDC)’.
E organisashon di salubridat, ‘Pan American Health Organization (PAHO)’, e establesimentu Merikano di WHO, ta kordiná e investigashon na Kòrsou pasombra pa nan ta di sumo importansia haña un bon bista di e situashon di salubridat i bienestar di nos studiantenan. Di e islanan Karibense 17 isla a partisipá kaba na e investigashon aki. Mas informashon di investigashon i resultadonan di e otro islanan/paisnan por haña riba e website di WHO: http://www.who.int/chp/gshs/en/. Den e último kuartal di aña 2015 a ehekutá e promé investigashon na Kòrsou.
Lo hasi pregunta tokante e siguiente tópikonan:
1. Uso di alkohòl
2. Uso di tabako
3. Alimentashon
4. Higiena
5. Uso di droga
6. Salubridat Mental
7. Aktividat físiko
8. Faktornan di protekshon
9. Komportashon seksual
10. Konosementu relatá na HIV
11. Violensia i leshon imprevisto
Na 2012/2013 diferente skol na Kòrsou a partisipá na e proyekto Biba Amor di Ministerio di Salubridat, Medio Ambiente i Naturalesa. E resultadonan a kontribuí na un mihó bista di e aktitut i konosementu di salubridat seksual bou di studiantenan. Relashoná ku esaki e nesesidat a lanta pa sa mas tokante komportashon di salubridat (i e faktornan di protekshon), ku por influensiá salú di nos hubentut riba término kòrtiku i largu.
E GSHS-Kòrsou ta importante pa 3 motibu. Na promé lugá e resultadonan di e investigashon ta duna un bista di e komportashon di salubridat di nos studiantenan. Ku esaki ta haña e informashonnan nesesario pa stipulá den ki direkshon mester dirigí e programa di prevenshon. E ta ofresé tambe e oportunidat pa traha programa di prevenshon mas riba midí. Na di dos lugá e investigashon ta suministrá informashonnan importante pa stipulá maneho di hubentut i di salubridat. E resultadonan di e investigashon ta forma un base pa medidanan di maneho i rapòrtnan ku ta duna un impreshon di e hubentut di Kòrsou. Na di tres lugá por kompará e resultadonan di Kòrsou dirèkt ku otro islanan den Karibe i pafó di e área aki. Di e forma aki nos por kompará nos studiantenan ku studiantenan di otro pais i mira unda nos hóbennan ta hala mas atenshon.
Nos ta na altura ku skolnan ta haña hopi petishon pa investigashon, p’esei nos ta perkurá pa esnan ku partisipá tin ménos trabou posibel. Pa e motibu aki semper lo tin un asistente di investigashon di Centraal Bureau voor de Statistiek (CBS) presente, ku lo atendé e parti logístiko na momentu ku ta atendé e listanan di pregunta.
Kontestashon di e lista di pregunta ta tuma 30 pa 45 minüt di tempu.
A base di un aserkamentu sientífiko a selektá di e skolnan sekundario públiko i SBO, 28 skol pa partisipá na e investigashon. Di e skolnan SBO solamente klas 1 i 2 lo partisipá na e investigashon.
Nos ta konsiente ku e informashonnan ku nos ta kolekshoná ta sensitivo na privasidat. E asistente di investigashon a kustumbrá di atendé informashonnan privá, a firma un deklarashon di sekresia i lo atendé esaki ku e diskreshon nesesario. Ta pidi tur studiante eksplísitamente pa no skibi nan nòmber riba e lista di pregunta. E asistente ta bai ku e listanan di pregunta yená den un ènvelòp será. Pues e kontestanan no ta bisto pa otro studiante òf dosente. Prosesamentu di e listanan di pregunta anónimo ta na enkargo di CDC. No por derivá for di e resultadonan ta di kua studiante, klas, skol òf direktiva di skol nan ta. Di e forma ei ta garantisá privasidat di tur partisipante.
Na ougùstùs 2015 a aserká e direktivanan di skol i a invitá e skolnan pa partisipá na e investigashon. A pidi tur direktiva di skol ku ta partisipá pa apuntá, pa kada skol, un persona di kontakto. E persona di kontakto ta risibí un formulario ku e petishon pa yena riba dje tur e klasnan (nòmber di e klas) di e skol. E investigadónan ta selekshoná for di e lista algun klas di un forma arbitrario. Dependé grandura di e skol ta bai pa entre tres i seis klas di kada skol. Dor di skohe un kantidat limitá di klas ta evitá e impakto di e investigashon riba e programa regular di e skol.
Na òktober i novèmber 2015 lo aserká e personanan di kontakto di un skol i traha un afsprak pa atendé e listanan di pregunta. Nos ta ofresé skolnan tambe un karta modelo ku skol por usa pa informá mayornan di e studiantenan tokante e investigashon. Un par di dia promé ku atendé e lista di pregunta por entregá e karta aki na e studiantenan pa nan bai kas kuné..
Riba e dia ku ta atendé e lista di pregunta un asistente di investigashon ta pasa pa guia e proseso. Ta atendé e lista di pregunta den klas i e kontestamentu ta tuma 30 pa 45 minüt di tempu.
Dikon boso ta hasi e investigashon aki realmente?
Na 2013 Volksgezondheid Instituut Curaçao a ehekutá un enkuesta di salubridat bou di personanan di 18 aña i mas grandi. Di esaki tin informashonnan resien disponibel di e.o. e situashon di salubridat i e komportashon serka adultonan. Di e komportashon di salubridat (i e faktornan protektor) di nos hóbennan no tin informashonnan representativo ainda. Esaki ta netamente importante pasombra e komportashon den e fase di bida aki por resultá, riba término largu, den malesa i enfermedatnan na un edat mas avansá. Esaki ta e motibu ku aworakí nos ta inventarisá tambe salubridat di hóbennan entre 12 i 17 aña.
Dikon a selektá nos skol pa partisipá na e GSHS-Kòrsou?
Pa selekshon di e skolnan a hasi uso di un aserkamentu sientífiko, un asina yamá tèst pa un grupo a-selekto (steekproef). Pa implementá e aserkamentu aki a hasi uso di un lista di tur skol na Kòrsou. Pues a skohe un skol kompletamente arbitrario for di e lista aki. E selekshon ta importante tambe komo ku e ta representativo pa e resultadonan di e investigashon.
Dikon partisipashon di nos skol ta importante?
Pa haña un bon bista di e komportashon di salubridat (i e faktornan protektor) di nos studiantenan ta importante pa mas tantu skol posibel partisipá. Mas skol partisipá, mas mihó e resultadonan di e investigashon ta representativo pa tur studiante. Pa esaki no solamente e nivel di skol ta importante, pero por ehèmpel e lokalidat i grandura di e skol tambe.
Mi ke pa mi skol tambe partisipá na e investigashon. Kon nos por bini na remarke?
Pa selekshoná e skolnan a hasi uso di un aserkamentu sientífiko, un asina yamá tèst pa un grupo a-selekto (steekproef). E skolnan ku a invitá pa partisipá ta skohé di un forma arbitrario. Di e forma aki e resultadonan di e investigashon ta representativo pa tur studiante na Kòrsou. Den kaso ku bo skol no a haña invitashon pa partisipá no ta nifiká ku e resultadonan di e investigashon no ta konta pa e studiantenan di bo skol. Basá riba e aserkamentu sientífiko no ta nesesario pa interogá studiantenan di tur skol.
Dikon nos skol mes no por determiná kua klas por partisipá na e investigashon?
E motibu pa kua e investigadónan ta selektá e klasnan ku ta partisipá tin di haber ku e echo ku resultadonan di e investigashon mester ta representativo. Nos ta hasi esaki na un manera ‘random’, kaminda tur alumno tin e mesun oportunidat pa kai den selekshon. Esaki ta importante pasombra e resultadonan ta representativo pa tur studiante na Kòrsou.
Unda ta publiká e resultadonan di e investigashon?
Ta publiká e resultadonan di GSHS-Kòrsou medio 2016 den media i riba e website di Volksgezondheid Instituut Curaçao. Esaki despues ku direktivanan di skol i skolnan ku a partisipá na e investigashon a risibí e rapòrt.
Bo ta publiká e resultadonan individual di e skol i direktivanan di skol?
Nò, pa garantisá privasidat di tur partisipante nos no ta publiká resultado individual di skol i direktivanan di skol. Ademas e kantidat di studiantenan ku ta partisipá pa kada skol ta muchu tiki pa duna kualke deklarashon konfiabel. Por violá privasidat di e studiantenan si publiká e resultadonan.
Mi ta prekupá pa e preguntanan di komportashon seksual bou di e hóbennan.
Na Kòrsou e kantidat di embaraso hubenil ta relativamente haltu. Hopi biaha e embaraso hubenil aki ta indeseá, esaki konforme resultado di e kantidat di abortonan ku ta tuma lugá. For di e resultadonan di e proyekto ‘Biba Amor’, kaminda diferente skol na Kòrsou a partisipá na 2012/2013, a resultá ku serka vários di e hóbennan tin falta di konosementu kon pa evitá konsekuensianan negativo di komportashon seksual. Tambe ta bini relativamente hopi enfermedat kontagioso bou di e hóbennan dilanti. Na 2013 a resultá ku un kuart di e hóbennan di 15 pa 24 aña, ku a laga tèst nan, tabata kontaminá ku chlamydia trachomatis, un bakteria ku ta okashoná infertilidat. Nos ta hasi pregunta riba komportashon seksual netamente pa protehá e hóbennan kontra konsekuensianan negativo. Di e forma aki nos por haña un bista di e aspektonan di komportashon di salubridat aki bou di hóbennan i por traha programanan di prevenshon na midí.
E investigashon ta pone un peso riba e programa di lès i riba e dosentenan?
Nò, ta organisá yenamentu di e lista di pregunta di tal forma ku e peso lo ta mínimo. Ta palabrá un orario ku ta kumbiní tur skol. Un asistente di e investigashon lo pasa na tur skol pa atendé e listanan di pregunta di e klasnan selektá. Dependé e grandura di e skol entre tres ku seis klas lo partisipá.
Nos studiantenan a partisipá (òf a yega di partisipá kaba) na un otro investigashon di salubridat. Dikon nos tin ku partisipá na e investigashon aki aworakí?
E selekshon di e skolnan den otro investigashonnan hopi biaha no ta representativo pa tur alumno. Dor di esei e informashonnan di e investigashon ta bisa algu di e studiantenan ku a yena e lista di pregunta. E otro investigashonnan hopi biaha ta konsentrá tambe riba un tópiko spesífiko, por ehèmpel komportashon seksual òf
salubridat dental. E bentaha di esei ta ku ta haña mas informashon di e tópiko spesífiko. E desbentaha ta ku no tin un bon bista general ainda di e komportashon di salubridat bou di nos hóbennan. Esaki ta loke GSHS-Kòrsou, ku informashonnan di e investigashon representativo pa tur studiante i ku por kompará internashonal, ta premirá.
E mayornan no mester duna pèrmit pa nan yunan partisipá?
E skolnan ta risibí un karta di e investigadónan pa nan por entregá e mayornan kaminda ta informá nan di GSHS-Kòrsou. Mayornan ku tin opheshon pa nan yu partisipá na e investigashon por ekspresá esaki.
Bo ke mas informashon tokante e investigashon? Tuma kontakto ku di lider di proyekto GSHS-Kòrsou:
Drs. Soraya Verstraeten
E-mail: S.verstraeten@vic.cw
Telefòn: 839-2173


text:
Sostené Encelia
Bo donashon na Encelia ta wòrdu bon usá
‘Stichting Vrienden van De Hoop’ ta rekoudá i manehá donashon na Encelia i ta mantené kontakto ku e personanan ku ta hasi donashon na Hulanda. Encelia mes ta manehá e rekursonan pa proyektonan.
Deklarashon di ANBI
Nos ke informá bo ku donashonnan na Encelia por wòrdu na Hulanda deskontá for di belasting. ‘Stichting Vrienden van De Hoop’ tin un deklarashon di ANBI (Algemeen Nut Beogende Instelling). Donashonnan pa un bon kousa por wòrdu deskontá for di belasting solamente si e organisashon tin un deklarashon di ANBI.
Aprobashon
‘Stichting Vrienden van De Hoop’ tambe tin un aprobashon di ‘Centraal Bureau Fondsenwerving (CBF) y e ‘Raad voor de financiële Betrouwbaarheid (RfB). Esaki ta enserá ku dos organisashon independiente ta sigurá ku bo sèn ta wòrdu usá na un manera responsabel.


text:
Danki Tata pasobra cada momento nos ta lanta yen di alegria. Cada dia Bo ta yena nos cu speranza nobo y asina Bo ta haci cu nos curazon ta yena di paz. Yuda nos cu nos por cana trankil dilanti tanto cansancio y desesperacion cu e dia ta ofrece. Den e Evangelio awe Hesus ta bishita
Marta y Maria. Maria a cai sinta na pia di Señor y tawata scucha su palabra. Marta tawata masha ocupá cu e cos di hacinan. ( Lc. 10, 38-42) Marta a perde e dicha di biba algun momentonan increibel banda di Hesus y e no a nota e importancia pa scucha su Maestro. Ta necesario pa biba mas cerca di e Evangelio. Hesus ta mustra nos kico ta mas esencial den nos bida. Hesus yuda nos scohe semper e mihor parti mescos cu Maria pa spiritualmente nos sinta na Bo pia den oracion, pa scucha Bo Palabra, Bo bos papia cu nos den nos curazon. Amen.


text:
ORANJESTAD(AAN): Den oranan di anochi a sosode un accidente riba e caminda di Playa pa San Nicolas. Tabata tin hende herida tambe. Personal di ambulance a haya melding y a pidi presencia di Polis tambe.
Un auto cu tabata bay direccion San Nicolas riba e caminda principal banda di e crusada pabou di Marieniers Kazerne a dal den un auto A 951 pa depues bay dal frontal den un otro auto di direccion contrario.
Den e auto di tres aki, tabata tin un persona cu a keda herida cu ta wordo trata pa personal di ambulance. E chauffeur cu a causa e accident a core limpi bay pero Polis tin informacion di dje.


text:
WILLEMSTAD – Dialuna, 17 di juli 2017, den oranan trempan di mainta Personal di Team di Recherche encarga cu homicidio, conhuntamente cu Team di Atraco y Team di Aresto a haci detencion di tres homber sospechoso.
Detencion ta relaciona cu un caso caminda a localisa un curpa sin bida den area di Klein Hofje, (comunicado di prensa 124/2017), caminda despues di un investigacion dor di NFI na Hulanda, a determina cu ta trata aki di e homber Hussein El Naijar, naci na Libanon, cu tabata perdi.
Na Frederickstraat, Polis a detene e homber R.J.R.V., naci na Venezuela di 25 aña di edad.
Na un cas na Seru Fortuna a detene e homber S.H.A., naci na Corsou di 23 aña di edad.
Na De Savaan, Polis a detene e homber L.A.A.G., naci na Venezuela di 26 aña di edad.
Tur tres sospechoso ta deteni relaciona cu asesinato.
A presenta tur tres sospechoso dilanti un Fiscal Auxiliar cu a ordena nan encarcelacion pendiente di mas investigacion.
Tambe Polis a haci entrada hudicial den un cas na De Savaan y un cas na Fuik.
Durante di e investigacion, Polis a detene tres homber y dos dama di nacionalidad Venezolano cu no por a presenta e documentonan necesario pa por permanece na Corsou.
A hiba tur cinco persona na Departamento di Imigracion Rio Canario pendiente pa nan deportacion. Investigacion den e caso di asesinato ta continua.


text:
ORANJESTAD (AAN): Dialuna anochi 7 cabay di Corsow a yega Aruba via barco pa participa na Interpaso. E cabay nan a sali dialuna mainta for di Corsow ariba e barco Don Andres y despues di e viahe di algun ora a yega Aruba. E 7 cabay nan ta trata di cabay nan Paso Fino, procedente di diferente rancho na Corsow. E cabay nan lo competi diabierna y diasabra, y ademas diferente jinete y amazona di Corsow lo competi riba e cabay nan aki diadomingo.
Ta despues di varios aña cu a logra cu Corsow ta trece ehemplar pa competi na un feria di Aruba, y e cabay nan aki lo hasi e competencia mas interesante sin duda. Ta trata di 3 yegua, Princesa de Caucus y La Bella de Venari cual lo competi den 78-100 luna y Salome, cu lo competi den mayor de 100.
Den e machonan tin Odiseo de Alto Vista, un cabay cu a wordo cria door di famia Merryweather na Colombia, a bin Aruba y despues a wordo bendi pa Corsow.
Hunto cu Governador de Venari, e dos ehemplar nan aki lo bay contra e grandinan di Aruba den e categoria di mayor de 100 meses.
Tambe tin El Rey de Jordano, cu lo competi den e categoria di 49 pa 60 luna contra 3 otro potro di Aruba. Un ehemplar interesante ta Tartarin, cu lo sali contra Magico, un cabay cu bon presentacion den pasado.
Lo mester remarca cu Tartarin ta bin di e mesun criadero y ta mitar ruman di e conocido Tartarina, un yegua cu a titula multiple biaha Gran Campeona na Aruba.
E cabay nan lo ta hospeda na diferente rancho na Aruba. Un danki grandi ta bay na Rancho Monte Azul cu a yuda den e transporte di e cabay nan di waf pa e diferente ranchonan y tambe ta hospeda 6 di e cabay nan. Danki tambe na Villa Floralina pa hospeda e otro cabay di Corsow. Y un danki na Don Andres, Veterinaire Dienst Curacao y Aruba cu hunto a hasi e biaha aki posibel.


text:
Drs. Mervin Wyatt-Ras como cuidadano tabata presente na e anochi informativo den Centro di Bario di Savaneta tocante un edificio multifuncional den bario di Savaneta. Durante e anochi tabatin diferente orador sr. Omar Harms, sra. Kimberly Boekhoudt, e arkitecto sr. Thijsen y Minister Presidente, mr. Mike Eman.
Un MFA den bario ta un gran ventaha enbista cu e lo ubica diferente servicio gubernamental, social y priva bao di un solo dak. Habitantenan di e bario banda di busca servicio den e facilidad por topa otro, combersa y intercambia.
Lo tin espacio disponibel pa por atende charlanan informativo. Di e forma aki un MFA lo tin un funcion no solamente di servicio sino tambe social y cultural.
Den e MFA na Savaneta lo ser ubica e. o. servicio di bevolking, impuesto, biblioteca, asistencia juridico, lo tin un cafeteria y tambe un huki pa mucha hunga.
Esnan presente a haci preguntanan. Lo bay forma un “klankbord groep” cu lo inventarisa loke ta biba den e bario pa por tene cuenta cu ne. Esnan presente por a inscribi pa participa den dicho grupo.
Wyatt-Ras procedente di sector social ta considera cu lo ta bon pa por agrega servicio social den e facilidad. Manera cu a ser informa ta keda si na empresanan of instancianan (gubernamental/priva) pa nan por ubica nan mes den e facilidad. Ta sigur cu un MFA lo contribui na un miho cohesion y union den e bario.
Por tuma como ehempel e facilidad di Noord y di Paradera. Por nota e entusiasmo di pueblo pa cu dicho facilidnan y nan servicio. Gobierno den su vision pa sigui trece servicion mas cerca di nos pueblo lo sigui alavez cu construccion di facilidadnan na Sta. Cruz, San Nicolaas y Dakota.
Wyatt-Ras ta spera cu pronto lo por efectua apertura di e facilidad na Savaneta.


text:
Segundo boletin informativo di Departamento Meteorologico relaciona cu Harvey
Un di dos boletin informativo emiti diabierna merdia door di Departamento Meteorologico ta informa cu actualmente no tin ningun aviso relaciona cu tormenta tropical...
Meteo cu update pa loke ta Torment Tropical Bret
Den su update di 8’or di mainta, Servicio Meteorologico di Aruba ta informa lo siguiente: Tormenta Tropical Bret ta situa na 11.1 grado noord y...
Temblor di 3.5 registra cabes di Aruba
Diahuebs den careda di 2:39 marduga sistema sismologico di Venezuela a registra un temblor panort di Coro riba lama si magnitud 3.5. E temblor...
Meteo Aruba ta emiti aviso pa condicionnan di lama
Departamento Meteorologico Aruba ta emiti un aviso pa condicionan di lama, cual lo ta na vigor te cu dia 20 di Juli, pa 6...
Lo bay tin basta awasero durante fin di siman
Servicio Meteorologico ta informa cu riba e imagen modelo adhunto valido pa diasabra, por nota e nivel superior (liña cora) combina cu ola tropical...
Update pa loke ta e Tormenta Tropical Bret
Aki ta sigui un update pa loke ta 8’or di anochi referente na e disturbio cu a bira tormenta Tropical “Bret”, cu ta moviendo...
Formacion di Hoos pabou di Aruba
Varios persona diabierna atardi a mira e formacion di hoos pabou di Aruba. Esaki a forma riba lama y a touch e lama pero...
Gobierno y demas departamentonan preparando pa Bret
Aunke cu ta mustra cu no ta pronostica di ta un tempo hopi pisa, Tormenta Tropical Bret por cambia. Segun prome minister Mike Eman...
Pronostico di tempo valido te diadomingo 20 di Augustus 2017
Pronostico di tempo ta indica cu diasabra anochi, shelo lo ta parcialmente te temporalmente hopi nubla cu un awacero breve. Den marduga y diadomingo, shelo...
Pronostico di tempo valido te dialuna 11 di September 2017
Pronostico di tempo ta indica cu shelo lo ta parcialmente te hopi nubla cu chens pa un awasero breve. Den marduga y dialuna, shelo lo...
Meteo ta emiti aviso di cautela pa labadera
Departamento Meteorologico ta emiti un un aviso di cautela cu a drenta na vigori y lo keda valido te diabierna atardi 21 di April,...
Diasabra anochi tormenta tropical Harvey lo pasa panoord di Aruba
Un boletin informativo emiti door di Departamento Meteorológico ta bisa cu tormenta tropical Harvey lo pasa panort di Aruba entre diasabra atardi pa diadomingo...
Basta caminda bou di awa despues di awacero torencial
For di diasabra anochi te cu diadomingo marduga basta awa a cay acompaña pa lamper y strena. Basta caminda a keda bou di awa...
Pronostico di tempo valido te dialuna 2 di October 2017
Pronostico di tempo ta indica cu diadomingo anochi, shelo lo ta levemente te parcialmente nubla cu un awasero pasahero. Den marduga y dialuna, shelo lo...
Basta formacion di hoos pabou di Aruba
Diasabra merdia parti pabou di Aruba un tempo a forma den un rato cu nubianan preto y biento a baha pa un rato. Den...
Pronostico di tempo valido te dialuna 20 di November 2017
Pronostico di tempo pa diadomingo anochi ta indica cu shelo lo ta parcialmente nubla cu chens pa un awasero. Den marduga y dialuna, shelo...
Pronostico di tempo valido te diadomingo 19 di november 2017
Pronostico di tempo diasabra anochi ta indica cu shelo lo ta parcialmente nubla cu chens pa un awasero breve. Den marduga y diadomingo: parcialmente...
Meteo ta confirma temblor di 5.5
Segun informacion preliminar di Meteo, a keda registra un temblor di magnitud di 5.5 riba e escala MW cu a tuma luga pa 9’or...
Meteo cu boletin relaciona cu lama poco bruto debi na labadera
Departamento Meteorologico Aruba ta informa e boletin cu lo ta valido entrante diaranson 11 Januari 2017 pa 6’or atardi te cu proximo aviso. Esaki...
Pronostico di tempo valido te diadomingo 10 di September 2017
Pronostico di tempo ta indica cu diasabra anochi, shelo lo ta parcialmente nubla y generalmente seco. Den marduga y diadomingo, shelo lo ta parcialmente te...


text:
Danki na bida pa mi 3 yiunan
Danki na bida pa mi nietonan,
Danki na bida pa tur amor cu mi a ricibi den mi bida,
Den ora di gloria y den ora di dolor,
Danki na Bida pa e mannan cu a carga mi ora mi forsa tabata parse di caba…
Danki na Dios pa e marcanan di pia ora e la mustra mi cu su amor pa nos cada un ta infinito…
Y danki na cada scirbidor, coperador y lesador di Comprondiendo Bida…
Pa hunto compronde bida miho y hasi esaki un mundo mas felis…
Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Sinterklaas ta na Aruba y den tur e dianan siguiente e ta hopi ocupa pa scoge regalonan pa su fiesta di cumpleanjo dia 5 di December. Pa Sinterklaas e dia ey ta hopi importante. E ta un dia di fiesta y un dia di alegria. Sinterklaas kier pa e dia aki tur mucha ta contento. Sinterklaas ta bieuw, esey ta berdad, pero e sa tur cos cu ta pasando den mundo. Sint sa cu Steve Jobs a muri, e sa cu hopi mucha ta gusta bay riba Facebook awendia. Tur esaki e sa pasobra su Pietjes ta conta Sint esaki. Bo tabata sa cu tur siman Sint y su Pietjes tin reunion? Den e reunionnan aki nan ta papia hopi riba ‘bida’ y kico ta importante pa pasa den e bida di nos muchanan.
Asina Sint ta haja leuk si majornan por pasa mas tempo cu nan jiunan.
Sint ta haja leuk pa mama, tata y yiunan hasi mas actividad hunto den famia. Pa e motibo aki Sint a laga su Pietjes pasa rond y wak unda nan ta bende weganan leuk pa hasi den famia.
Continue reading “Sinterklaas ta duna regalonan educativo.”
Una bes nos tribi di busca judansa profesional nos ta realisa tin ora cu nos bida lo por a cambia pa hopi anja caba si nos a tuma un curashi mas prome y busca e judansa necesario.
Tin ora den nos bida cu nos ta puntra nos mes ki direccion nos ta bayendo cu nos bida? Nos ta canando straight of nos ta zigzag y laga circumstancianan den nos bida determina e rumbo. Den e caso cu nos ta zigzag asina ta bon pa nos para keto y mira unda nos kier bay y kico ta e miho forma pa sigi padilanti.
Cambia rumbo hopi biaha ta un cos dificil, nos ta kere cu nos mes por hasi tur cos, pero tin ora nos mester di judansa mas professional. Y toch, hopi biaha nos tin miedo di busca judansa pasobra nos tin cu comparti cosnan di nos bida cu semper nos a tene scondi. Nos ta prefera di wak e foutnan di otro y no esunnan di nos mes.
Una bes nos tribi di busca judansa profesional nos ta realisa tin ora cu nos bida lo por a cambia pa hopi anja caba si nos a tuma un curashi mas prome y busca e judansa necesario.
Continue reading “Bo bida mester di alignment podise”
Un storia cu ta impacta “Abuso di Mucha” y EMDR
Drs. Mitsy Willems, psicologo clinico ta comparti e caso aki di e hoben aki cu duna permiso pa comparti su experiencia. Meta ta pa kibra silencio rond di e tema y pa hendenan sa cu judansa ta posibel.
Un contribucion di drs. Mitsy Willems, psicologo clinico
Un storia cu ta impacta “Abuso di Mucha” y EMDR
Drs. Mitsy Willems, psicologo clinico ta comparti e caso aki di e hoben aki cu duna permiso pa comparti su experiencia. Meta ta pa kibra silencio rond di e tema y pa hendenan sa cu judansa ta posibel.
Awe e tin 28 aña di edad y tin problema cu su pareha. Ora nos a cuminza sondea a resulta cu tabatin tres abuso sexual den su ninjes. Un na su 4 aña, di dos na su 5 aña y di tres na su 7 aña dor su welo. Awo cu su welo a muri e la tuma desicion di bisa kico a pasa na su mama y a la vez busca ayudo.
Continue reading “Abuso di Mucha y tratamento exitoso cu EMDR”
Den e centro profundo di mi ser…
Tin un fuente infinito di amor…
Mi ta laga e amor aki bin ariba awo…
E ta jena mi curason, mi curpa y mi pensamento…
Den e centro profundo di mi ser…
Tin un fuente infinito di amor…
Mi ta laga e amor aki bin ariba awo…
E ta jena mi curason, mi curpa y mi pensamento…
Den e eternidad di mi bida…
Tur cos ta perfecto y completo…
Mi ta biba den harmonia y balansa cu tur hende cu mi conoce..
Den e centro profundo di mi ser…
Tin un fuente infinito di amor…
Mi ta laga e amor aki bin ariba awo…
E ta jena mi curason, mi curpa y mi pensamento…
E ta straal for di mi den tur direccion…y e ta bin bek multiplica cerca mi…
Mas amor cu mi duna y usa…mas mi lo tin pa comparti…
Pasobra e cantidad di amor cu tin den universo…ta infinito…
Ora mi usa amor mi ta sinti mi bon…
E ta expresa mi alegria interno…
Mi ta stima mi mes y pesey mi ta cuida mi mes bon…
Mi curpa, mi alma y mi mente…
Mi ta stima mi mes y pesey mi ta pordona mi pasado…
Y tur experencia cu a pasa caba…
Mi ta laga tur cos los y esaki ta hasi mi liber…
Mi ta stima mi mes y pesey mi ta biba den e presente…
Cada momento ta perfecto y mi sa cu mi futuro…
Ta uno radiante y yen di alegria…
Pasobra mi ta un yiu stima di universo…
Y tur cos ta bon den mi mundo…
Si cada hende den un comunidad bira mas asertivo nos ta haja e nacion cu nos ta haja cu nos merece. Nos propio actitud lo atrae y magnetisa e cosnan cu nos ta desea den nos bida. Nos lo biba den flow. E caminda di menos resistencia lo bira nos forma di bida nobo. Esta un dushi pais Aruba lo ta!
Tin ora nos ta bringa situacionnan den bida, puntrando nos mes pakico ‘ami’. Y nos ta lubida cu den e momentonan di turbulencia nos por sinja cosnan hopi balioso. A menos cu nos no ta interesa pa sinja y ta sufri por nada.
Aunke no semper facil, e caminda di menos resistencia ta sinja nos pa landa cu e marea di bida y sa cu tur cos ta pasa un dia. ‘Mi ta hala rosea, pues mi ta na bida’, un amiga stima a bisa mi despues cu su casa a fajece. ‘Mi a scoge pa rouw na mi manera y no ta tur hende ta di acuerdo cu esaki’. Berdad, tin ora cu tur bon intencion hendenan ta hasi bo caminda mas largo y pisa den bida. Mi a sinja cu nada ta pasa por nada y cada crisis den bida finalmente tin su balor. Tin un dicho cu ta bisa ‘Loke no ta mata bo, ta hasi bo mas fuerte’. Asina berdad, di berdad berdad.
Crisis den bida ta bin ora cu ainda nos ta carga nos muchila di bida cu cosnan cu nos no ta cla cu ne riba nos lomba. Situacionnan cu a pasa hopi anja anterior den nos bida, cu nos a kere cu nos a lubida, tin ora por duna nos un sabor marga den nos stoma ora ora algo re-corda nos riba e tema. E senjal ta cu ‘ainda tin trabou pa hasi’. Experencianan propio y experencia di otro hende a sinja mi cu ta importante pa ta balente y enfrenta situacionnan na momento cu nan presenta y no warda pa nan soluciona pa arte di magia. Pa e simpel motibo cu esaki lo no sosode.
Nos no ta bin di un cultura cu ta sinja nos hopi asertividad. Tampoco nos ta bin di un cultura cu ta sinja nos balora nos talentonan for di chikito. E ora no ta keda nos mucho otro cu explora y discubri nos talentonan nos mes. Di e forma aki nos ta sinja conoce nos forsa… pa por enfrenta adversidadnan den e temponan aki cu no ta mes facil pa tur hende.
Asertivad ta e contrario di apatia cu ta hasi nos esclavo di e circumstancianan den nos bida. Asertividad ta laga nos lanta para pa nos mes y nos derecho. Un actitud asertivo ta evita cu hende ta trapa riba bo derecho. Si cada hende den un comunidad bira mas asertivo nos ta haja e nacion cu nos ta haja cu nos merece. Esaki lo hasi cu nos no mester bringa asina hopi mas. Nos propio actitud lo atrae y magnetisa e cosnan cu nos ta desea den nos bida. Nos lo biba den flow.
E caminda di menos resistencia lo bira nos forma di bida nobo. Esta un dushi pais Aruba lo ta! Bo’n ta kere?
Nos mundo ta parse di ta pasando den hopi turbulencia… temblornan, inundacion, violencia, ladronicia… abusonan sexual cu ta bin na claridad rond di mundo….
Di un banda… pasobra di otro banda tin asina hopi buskeda di hende pa e sentido real di bida…
Spiritualidad y religion ta booming, den hopi caso te hasta booming business….
Nan ta e buskeda nobo…e trend nobo…
Pesey e Silencio y e violencia ta mes tanto e señalnan di nos tempo….
Den un mundo jena cu desorden, hendenan mas y mas ta buscando e silencio…
Y kico bida ta supposed ta ….
Y kico bida por ta!!!
Kico silencio ta?
Nos no a sinja pa tene nos mente keto… elimina pensamento…
Hopi hende ya no sa mas kico ‘silencio’ ta?
Y bo no mester bay leu pa ‘sinti’ y saborea silencio:
E mas cerca cu e ta por ta den bo propio cura… of den bo banjo…
Silencio ta tambe den bo imagen di paraiso…
Kico ta bo imagen di paraiso?
Silencio ta papia? Si, na momento cu nos ta cla p’e, nos lo por compronde e idioma profundo di silencio…silencio por bisa nos mas cu mil palabra…si nos ta scoge pa scuch’e! Les’e, bo lo gust’e!
Bo a scucha mi den mi momentonan di contemplacion…
Probablemente bo a sacudi bo cabes cada bes cu mi ta comete e mesun erornan atrobe…
Mi sa sigur cu bo ta compronde pakico ami ainda no ta compronde…
Mi a hasi bo hopi pregunta desde cu mi tabata un mucha ainda chiquito…
Y den transcurso di bida mi a sinja cu cada biaha cu mi kere cu mi a sinja casi tur cos…
Tin algo nobo pa mi sinja net eynan patras di porta…
Tanten mi a sinja pa busca algo mas cu sabiduria y palabra…
Mi a sinja pa busca e silencio…
Paso den e silencio…
Mi ta topa bo den tur bo simplesa…
Bo no tin necesidad na mustra bo grandesa pa impreshona…
Den bo amor inmenso mi ta mira tur e beyesa di e cosnan chiquito…
Cu tur dia bo ta manda mi pa alegra mi bida…
Bo ta papia cu mi den e silencio di e biento, e lama y naturalesa…
Y den e hari genuino di e muchanan chiquito cu semper ta corda mi…
Cu ta nan ta e herederonan di e dia di majan…
Den silencio Dios ta papia cu nos…
– Ingrid Werleman, 2011


text:
Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Morgenster-Ponton cu dia 12 y 13 augustus 2017 lo bay construi dos verkeersplateau.
Dia 12 di augustus lo construi un verkeersplateau dilanti di Morgenster 60 y dia 13 di augustus lo construi e otro dilanti di Morgenster 86D
Rutanan alternativa lo keda indica cu baricadanan y borchinan di aviso y e orario di trabou lo ta di 7’or di mainta diasabra y ta programa pa caba 7’or di mainta dia 13 di augustus 2017.
En conexion cu e trabou menciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa.
Construccion di verkeersplateau na altura di Morgenster
Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Morgenster-Ponton cu dia 12 y 13 augustus 2017 lo bay construi dos verkeersplateau.


text:
Kralendijk, 3 di yanüari 2017 – Echo ta pidi yudansa den buskamentu di e sitionan kaminda lora ta drumi. Si tin lora ta drumi den bo kurá òf si bo sa un lugá kaminda loranan ta bini huntu pa pasa anochi, laga nos sa esei. Ku e informashonnan ei nos por ehersé e konteo anual di lora mas mihó ainda.
Nos loranan ta paranan masha sosial ku pafó di e temporada di brui ta reuní den gruponan grandi i ku gusta di ta den kompania di otro. Anochi nan ta bini huntu na un lugá ku na hulandes nan ta yama ‘roestplaats’: un lugá pa pasa anochi. Nos loranan ta hopi movibel tambe. Durante algun siman tras di otro bo por mira nan na un sierto lugá di drumi, pero diripiente nan por disparsé di einan tambe. Esaki ta hasi difísil pa prognostiká na unda nan lo ta riba e dia di e konteo anual di lora.
Un tim di tres studiante di Universidat di Plymouth na Inglatera e aña aki a djòin e tim di Echo pa eksplorá na unda e lugánan di drumi di e loranan ta. Den e simannan promé ku e konteo nan lo bishitá sitionan di kua ta konosí òf ku nan ta sospechá ku ta lugá di drumi di lora. Mas informashon ku nos por akumulá tokante e sitionan kaminda nos por vèrwagt ku tin lora, mas mihó e resultado di e konteo anual lo ta.
Tambe nos ta buskando boluntario pa e konteo anual di lora. Pa nos por tin kontadó na tur e lugánan di drumi konosí i e posibel lugánan di drumi riba nos isla nos mester di bastante boluntario. E konteo di lora di 2017 ta dia 28 di yanüari i nos lo tene un enkuentro di informashon i entrenamentu riba e djarason promé ku e dia ei, esta riba 25 di yanüari. Si bo sa na unda tin lora ta drumi òf si bo ke partisipá na e konteo anual di lora, tuma kontakto ku Lauren Schmaltz, gerente general di Echo (701-1188, This email address is being protected from spambots. You need JavaScript enabled to view it.).
Tur aña e departamentu di Medio Ambiente i Naturalesa di Entidat Públiko Boneiru, Echo i STINAPA ta traha huntu pa organisá e konteo di lora riba un solo dia. Esaki ta un reto kamida promé ku solo sali boluntarionan ta drenta mondi i subi seru pa wak na unda tin lora ta lanta bula for di nan lugá di drumi. Ehekushon di e konteo na e manera aki ta sòru pa un balotashon minimal di e kantidat di lora riba nos isla. Pasobra for di aña 2005 tur aña nos ta hasi’e di e sistema aki, nos sa ku e kantidat di lora ta krese.


text:
Tur luna hospital ta anuncia su empleado di luna y e biaha aki a scoge Valerie Paula, secretaria di departamento di cuido Niet Snijdend 2. Coleganan di Valerie Paula a bini hunto y nan a sorprende como e empleado di luna. Hospital a regala Valerie Paula un weekend stay na Marriott Hotel y tambe un gift certificate di Aruba Vision Center.
Director Financiero, sr. Theo de Kool tambe tabata presente hunto cu e empleadonan di Niet Snijdend 2, kendenan tabata entusiasma pa celebra empleado di luna di December. El a gradici Valerie Paula pa su trabou cu e ta haci y empleadonan a scoge su persona como e ultimo empleado di aña. Tambe pa su añanan di servicio y e trato cu e ta duna tur hende cu ta yega cerca Valerie Paula.
Esther Mennen, Zorgmanager di Niet Snijdend 2, a duna di conoce cu a pidi henter e departamento pa nomina un empleado y aki a nomina Valerie Paula. Henter e team ta aprecia Valerie Paula pa su forma di traha y si un dia e no t’ey, e cosnan no ta bay manera e mannan magico di Valerie Paula. E ta hunga un rol importante pa ora un pashent ta bay cas of ta drenta hospital.
Valerie Paula tin 35 aña di servicio y su trayecto ta largo. El a cuminsa como cahera den cafetaria, unda el a traha pa 6 aña largo. Despues el a sigui como secretaria unda el a bay di 3er piso, despues bay piso 2 y te cu e fecha di awe e ta eynan. Tur cos tabata bay manual y despues a cuminsa pasa nan den computer. El a gradici su coleganan pa scoge como empleado di luna y hospital p’e regalo ricibi.
Valerie Paula ta un persona cu semper tin pasenshi y ta keda amabel cu hendenan na balie, unda e ta atende pashentnan, hendenan cu ta yega y e yamadanan. Semper e tin tur cos bou control y cosnan ta cana bon. E ta percura p’e pashentnan di OK haya nan cita cerca specialistanan, unda cu ta skirbi tur cos y nan ta haya un pakete di informacion. Tambe e ta wak tur cos riba e departamento, unda cu e ta drecha mayoria cos riba e piso. “Nos ta hopi contento cun’e, nos ta aprecia kico tur e ta haci”, asina Esther Mennen a duna di conoce. E team completo a haya cu nan mester a haci algo extra p’e.
E trabou diariamente di Valerie Paula ta traha cu file di pashent, trata cu nursenan y specialistanan. Pa su persona e sorpresa tabata algo inespera. Nan a yam’e pa un reunion di secretaria, y asina a sorprende. “E ta leuk, pasobra bo ta sinti cu bo ta aprecia y balora na trabou”, el a duna di conoce.


text:
Presentacion di Bencho ta rebeldia di Olga Buckley, diadomingo dia 23 di maart 2014, na UNOCA
Ramon Todd Dandaré Mag. Ling.
Banda di su dos tomonan di poesia ‘Curashi’ na 2002, cu cual, nos por bisa, Olga Buckley a debuta den mundo di literatura Arubiano na Papiamento, y ‘Sin wak patras’ na 2008, Olga a dedica su mes na publicacion di obranan narativo, esta prosa, tambe.
Su prome obra riba tereno narativo ta Bencho ta dual na 2006, sigui pa Bencho ta gana un bais na 2008. Cu e obra cu nos ta presenta awenochi Olga ta yega na un trilogia di Bencho. Mi ta bisa yega, pasobra mi no sa si lo sigui pa un tetralogia (esta, cuater obra) y, ken sa, te hasta yega na un pentalogia (cinco obra) tocante Bencho, cu como ultimo resultado e prome saga literario Arubiano, esta e saga, e cronica familiar di Bencho Kock. Manera nos sa un saga ta un naracion di historia di un of mas personahe, hopi biaha relatando historia di e famia pa diferente generacion.
Si den Bencho ta dual nos ta topa un Bencho cu ta pega soño den mondi y ta biba un aventura soña, den Bencho ta gana un bais nos ta drenta cu mas profundidad den e bida di un mucha Arubiano di mas o menos diesdos aña den un situacion basta conoci na nos isla, esta esun di e mucha cu no conoce su mama, cu ta biba cu su wela y cu ta pasa den tur e cataclismonan cu un bida asina ta trece cu ne. Manera den un tragicomedia, na final di e obra berdad Bencho ta gana un bais, pero e ta perde su wela.
Mi ta trece esaki padilanti, pasobra na cuminsamento mi a bisa cu Bencho ta rebeldia ta forma un trilogia tocante Bencho, aunke e uzo di e palabra trilogia no ta completamente corecto den e caso aki, pasobra Bencho ta dual ta mescla un parti chikito di e naracion tocante Bencho (mas di un novela cortico) cu un cuenta di hada yen di magia y fantasia, yegando, si nos mira bon, te hasta na un fabula.
Bencho ta rebeldia ta cuminsa cu entiero di e wela di Bencho, Ma Chia, y como lector bo ta puntra bo mes: “Ta con e Bencho cu nos a conoce den Bencho ta gana un bais ta bay sigui biba sin su mama wela?” E titulo di e obra ya ta pone nos riba un pista kico nos por spera di Bencho den e caso aki, esta awor cu el a keda su so riba mundo. E autor ta relata esaki ya den e prome capitulo bisando: “… E homber bisti na preto ta bolbe coy e tapa, e ta pon’e rib e caha y e ta draai e seis schroefnan un pa un cera e caha. E momento aki ta keda graba den Bencho su memoria pa semper. Ta e momento cu e ta realisa cu el a keda su so riba mundo.”
Pero ta te ora nos lesa un bon parti di e obra nos ta bin compronde ta cua ta e rebeldia mes di Bencho y con fuerte e rebeldia ey ta. Olga Buckley ta coy e lector na su man, gui’e den e bida exteriorisa di un mucha homber Arubiano teenager, drentando den adolescencia, confrontando e lector cu elementonan tipicamente Arubiano, den un mundo social geografico tipicamente Arubiano, por ehempel tur loke ta sosode rond di Bencho na scol, y cu pasahenan yena cu aspectonan di cultura Arubiano, e.o. su uzo di idioma, sin profundisa mucho den e desaroyo caracterologico di e personahenan. E caracternan ta keda simpel y sin detaya e pensamentonan, manera ta sosode den un monologo interior. Y no ta necesario tampoco, e obra ta dirigi riba hubentud Arubiano, Olga hasta ta dedic’e na su nieto Maximilian. Pero como persona adulto mi mes a lesa e obra den un solo tiro: bo ke sigui sa ta kico ta bay pasa cu Bencho.
Olga ta un autor cu hopi bista pa detaye na tur sorto di manera. Asina nos cuminsa lesa e obra, e autor ta mustra nos e situacion cu luho di detaye, mustrando situacionnan sociocultural tipico di Aruba y di hende: “E misa ta yen di hende. Un rij basta largo ta move poco poco bay dilanti. Por weita casi tur maestro y hopi mayor di Scol Trinitaria. Un señora cabey shinishi ta cana bay bin. E ta carga flor hiba dilanti. Tin hopi flor. Tur e bankinan dilanti di altar ta yen di bouquet di flor cu krans. Mayoria di bouquet cu krans tin cinta cu palabra skirbi cu glitter riba nan. E caha di morto ta habri te na mita. Ma Chia su cabey ta nechi peña. Su boca pinta ros ta habri un poco asina den un sonrisa leve. Su mannan ta crusa riba su pecho. E pipitanan di e rosario ta luci manera perla memey di e huñanan pinta den un colo ros cla. E sirbido di misa para na cabes di e caha casi no por carga e cruz grandi. Bencho ta para banda di dje, un poco scondi tras di e cashaca biña cu blanco.” Un tiki despues nos ta lesa: “E lessenaar di Meneer Tromp ta yen di cos. E copi di koffie bashi tin un capa di stof riba dje. E sker den e copi a chupa asina hopi koffie, cu e mes a bira preto. Musca ta fiesta riba e pida pan cu Meneer Tromp tabata come ora nan a drenta klas. E potret di Meneer Tromp riba e baki di potlood preto ta parce di tempo cu e mes ta bay scol ainda. E curason pinta den “Mi … papi” riba e baki a blikia casi ful. Ni e cabey di Samantha, sinta su dilanti, no tin mes hopi krul cu e papelnan riba lessenaar di Meneer Tromp.” Un otro imagen tipico di nos cultura presenta cu luho di detaye ta e siguiente: “‘Bin, mi yiu, bo cuminda ta riba mesa. Laba bo man pa bo come’, Shon Chela ta invita Bencho. E holo di pisca ta pone su stoma gruña duro. Bencho ta core sinta, hala e stoel un tiki mas cerca di e mesa. Su dilanti tin asina un rabo di pisca cu funchi. Riba e pisca tin saus cora cu siboyo. Bencho ta hala e siboyo un banda. Cu su forki e ta kita e cuero cora di e pisca. E carni ta blanco y moli. E ta kita pida di e pisca di e weso. E ta cera su wowo pa saboria. Pa un rato e ta lubida tur e preocupacionnan di e dia ey.” Como lector bo boca ta gewoon core awa, asina e efecto ta!
Mescos, aki aya e curason poetico di Olga ta habri tur cu tin pa e lector: “Solo ta cuminsa pusha e nubianan un banda pa mustra su cara. Bencho ta cay sinta riba e pier poco mas leu di e luga unda el a sinta e prome biaha, cara pa e yatenan. Su bista ta bolbe busca e punto di mas leu riba lama den horizonte. E ta puntra su mes si un hende lo por landa te na unda lama ta caba. E ta loco pa sa kico lo tin tras di e punto unda shelo ta topa cu lama. Horizonte, manera Meneer Vermeer ta yama e liña ey. Brasa habri e ta laga e holo fresco di lama drenta su pulmon.”
E obra ta bon presenta, e ta cosi y empasta, cu un kaft cu por desafia tempo y trato, un diseño grafico profesional y cu un tipo di letter cu no ta cansa bo bista. E ilustracionnan ta proyecta e forma di mira mundo di un hoben. Tin algun incoreccion masha chikito, pa cual por culpa ami tambe, y cu lo mester corigi den un siguiente edicion. Mi ta spera cu e obra Bencho ta rebeldia lo cay den bon tera cerca hubentud di Aruba, Boneiro y Corsou (y nos hobennan na Hulanda) y mi kier a felicita Olga cu e produccion aki. Final di e obra ta haci mi pensa cu di berdad lo sigui un di cuater tomo di Bencho Kock, yegando asina na un tetralogia. Masha danki.


text:
Javier Boezem heeft speciaal voor stichting Ban Ban Boneiru Bèk een lied geschreven. Het lied wordt gezongen door de Bonairiaanse muziekgroep Tutti Frutti.
Luister en kijk naar onderstaande videoclip Ban Boneiru Bèk en zing mee met de tekst.
Mi ta orguyoso ku m’a nase na Boneiru.
I tur hende sa ku t’aki mi lombrishi ta derá.
Kada tantu ten mi tin ku pasa dal un keiru.
Pa mi bishitá mi pida baranka tan stimá.
Refran:
Ban Boneiru Bèk, Ban Boneiru Bèk,
Ban Boneiru Bèk, Ban kas bèk.
Ban Boneiru Bèk, Ban Boneiru Bèk,
Ban Boneiru Bèk, Ban kas bèk.
No tin niun lugá ku ta mihó ku nos Boneiru.
Hasi tur esfuerso pa dun’é bo amor.
Aki mi ta hasi un yamada na mi amigunan.
Nos dushi Boneiru tin mester di boso awor.
Refran:
Nos tur ban demostrá amor pa nos Boneiru.
Tur hende uni huntu, duna nos pais un man.
E pida baranka akí mester di bo ayudo.
No lag’é na kaya, kòrda semper riba mayan.
Refran:
Mi dushi Boneiru, niun kaminda no por igual’é.
Mi ta sinti falta di famia i mi amigunan.
No ta pasa un dia ku mi n’ta pensa riba dje.
Mi dushi Boneiru, semper den mi pensamentu.
Refran: (2x)


text:
(El Nacional).- Un tribunal di Panama a acusa un Venezolano di delito di abuso sexual, pa su relacion cu un caso di extorsion y abuso, riba un grupo di muhe Venezolano y Colombiano, fiscalia a informa.
E homber a wordo identifica como Don José, y el a wordo deteni diabierna ultimo, ora cu autoridadnan, a rescata mas di 11 muhe di nacionalidad Venezolano y Colombiano cu tabata bibando un caso di abuso sexual for di un hotel.
Diasabra ultimo, hues Elkys Martínez a legalisa e caso durante un audiencia, caminda fiscalia a acusa e suheto aki di e delito manera ladronicia, secuestro, extorsion y abuso sexual. El a ordena e detencion provisional di e suheto, durante e 6 prome luna di e proceso, cu normalmente ta e tempo cu autoridad hudicial tin pa traha riba nan investigacion.
Fiscalia a splica riba un comunido cu suheto aki tabata obliga e grupo di muhe aki pa mantene relacion sexual cu ne, ora cu e tabatin nan aisla, sin placa y cu un menasa di maltrata nan yiunan si nan no tabata acepta su peticionnan.
El a bisa cu investigacion aki a cuminsa na luna di juni di aña 2016 na fiscalia contra delincuencia organisa.
Fiscalia a splica cu diahuebs venidero un grupo di 13 persona lo duna nan testimonio hunto 6 testigo mas cu tin proteccion riba un accion di anticipo hudicial di prueba, cu lo desaroya na porta cera. E decision di fiscalia aki ta purba di no daña ningun derecho humano di tur nan victima.


text:
Directiva di Centro di Bario ta anuncia su prome actividad pa 2018.
Ta trata aki di un paseo riba bicicleta cu lo tuma lugar diahuebs 25 di januari, esta Dia di Betico.
E actividad aki ta den cuadra tambe di e actividad anual di “Tin Union Familiar” (TUF).
E actividad aki ta enfoca y stimula e importancia di tin un union den famia.
Den pasado TUF a wordo organisa cu exito na unda famianan ta uni y participa na e actividad aki.
E aña aki a dicidi pa organisa un biaha mas un paseo riba bicicleta na unda famianan por uni, ya cu mayornan por participa hunto cu nan yiu(nan) riba bicicleta.
Tambe bisiñanan, clubnan deportivo, scolnan y barionan por forma nan grupo.
Manera ya menciona, e actividad aki ta tuma lugar Dia di Betico.
Mainta 9’or ta sali rumbo pa Arashi pasando via Bubali y San Miguel. Lo regresa Centro via e caminda grandi di Noord. Lo tin musica pa compaña e grupo.
Inscripcion ta tuma lugar na Centro di Bario Playa Pabao, di dialuna pa diabierna, di 8’or pa 12’or, y di 2’or pa 6’or. Tambe lo tin oportunidad pa inscribi dia di e actividad prome cu 8.30 am.
E promer 200 persona cu inscribi lo ricibi un t-shirt.
Lo cobra e suma di 5 florin, cual ta inclui awa y fruta.
Pagando e suma di 20 florin bo por huur un bicicleta pa e actividad aki.
Nos grandinan y chikitinnan tambe por participa, ya cu tin un bus disponibel.
Inscribi na tempo pasobra cuponan ta limita.


text:
Ley di CAFT no ta algo permanente pa Aruba
Gobierno ta esun cu a insisti pa esey! ORANJESTAD (AAN): Diahuebs ultimo na Parlamento a tuma lugar tratamento di e ley di CAFT. Un reunion...
Accidente pisa ocasiona pa hoben coriendo di forma iresponsabel
Cu total di 5 herido: ORANJESTAD (AAN): Diasabra atardi na e bahada di Lago Heights un Subaru cora cu un hoben tras di stuur a...
A rescata hoben cu a cay den awa na altura di pier
ORANJESTAD (AAN): Diasabra atardi na e pier na altura di Hyatt Hotel a sosode un caso caminda un hoben di 17 aña a cay...
Movecion sospechoso despues cu boto stranhero a bolter pariba di KIA
ORANJESTAD (AAN): E orario no ta uno normal. Un boto tipo peñero a bolter pariba di grapefield den oranan di marduga. Ta ser menciona...
Abogado mr Hendrik Croes ta atende defensa pa sospechoso Tuyo Maduro
ORANJESTAD (AAN): E abogado mr Hendrik Croes a presenta na warda di Polis pa asina representa e sospechoso Tuyo Maduro. Tuyo Maduro ta e...
Mientras MEP ta destrui…. pueblo decente ta construi….
ORANJESTAD (AAN): Loke a pasa diahuebs ultimo cu edificio di Parlamento unda destruccion na gran escala a tuma luga, ta algo di condena severamente....
Muher a ataca Presidente di Parlamento den Supermarket
ORANJESTAD (AAN): Presidente di parlamento a bai haci compras den Super Food diasabra atardi. E tabata su so. Diabierna ainda tabata tin Polis di...
Tiara Air tey bek despues di algun contra tiempo cuminsando su vuelonan pa Venezuela
ORANJESTAD (AAN): Den entrevista cu Alejandro Muyale di Tiara Air a logra un declaracion relaciona cu e situacion di aviacion y nan compania cu...
Minister Bermudez: CAFT no ta “curatela” y no ta contene medida
Lamentablemente 99% di e discusion tabata basa riba emocion: ORANJESTAD(AAN): Minister Angel Bermudez di Finansa den un entrevista tocante e ley pa supervision di finansa...
Agresion di cliente den publico contra Presidente di Parlamento ta un mal precedente
Opinion Publico: ORANJESTAD (AAN) – Algun reaccion di opinion publico a drenta nos redaccion di DIARIO, relaciona cu e hecho cu un señora a agredi...


text:
Workshop fotografia creativo na biblioteca
Biblioteca Nacional Aruba ta ofrece un workshop di fotografia creativo basico. Durante 8 sesion ta purba desaroya ‘the eye’ un poco mas, siña wak bon y ripara cada detaye den un composicion. Ta combersa riba diferente tema di fotografia creativo basico. Esaki ta pa adulto y hoben.
Pa medio di diferente tarea ta bay studia con ta saca potret di un obheto of paisahe for di diferente angulo. E fotografo ta purba diferente posicion. Puntonan importante cu ta toca ta e composicion, luz, color, calcula e miho momento y e perspectiva. Ta papia riba e resultado hunto. Hopi atencion ta bay pa e composicion. Enfoke lo ta pa descubri bo propio estilo of gusto. Participantenan ta trece nan camera digital y un memory stick. Workshop ta consisti di 8 sesion, 2 biaha pa siman, dialuna y diaranson di 5or pa 7or y ta cuminsa 1 di juli 2015. Docente ta artista visual, Nelson Gonzalez. Esaki ta costa 125 florin.
Workshop ta consisti di 8 sesion, dialuna y diaranson di 5or pa cuarto pa 7 (18:45PM) y ta cuminsa 1 di juli. Dianan ta 1, 6, 8, 13, 15, 17, 20, 22, 24 y 27 di juli. Por registra via info@bibliotecanacional.aw. first-come, first-served.